
poetului francez Ronsar (banul Mărăcine) s-a dus din România la Paris, ca 
s-ajute regelui în lupta sa cu englezii. Rămâind apoi în Francia şi rudindu-se 


so. A 


de la cuvântul francez „ronce”, care însemnează „mărăcine”. 


Vasile Alecsandri — „Banul Mărăcină”. 


PROLOG. 


In care ni se arată că nu întotdeauna începutul se potrivește cu sfârșitul și 
că bunăcuviinţa şi dreapta judecată fac mai mult decât îngâmțfarea şi 
obrăznicia. 


În noaptea aceea de octombrie a anului 1330, oraşul Curtea de Argeş, 
cetatea de scaun a Țării Româneşti, se pregătea de odihnă sub un vânt 
subţire, care abătuse asupra locurilor o ploicică măruntă şi deasă. Frig nu 
era, căci toamna nu-și arătase încă puterea în acel an, dar călăreţul, care 
gonea cu sârg spre palatul domnesc, părea înfrigurat și îşi strângea mereu 
bunda de postav albastru la piept. Calul mărunt, dar bine legat și puternic, 
era istovit de goană. Din când în când, își scutura botul plin de spumă și 
necheza, întrebându-și parcă stăpânul dacă fuga aceasta va mai ţine mult. În 
sfârşit, în faţa lor se înălță deodată, ca o nălucă neașteptată, zidirea măreaţă 
a palatului. 

Călărețul își struni brusc calul, de-i lăsă zăbala sânge în spuma deasă, 
şi-i înfipse pintenii înstelați în burta înfierbântată, pe care șiroia nădușeala. 
Telegarul se ridică nărăvaş pe picioarele dinapoi și necheză o dată, de 
răsunară împrejurimile. Cu toate că ferestrele palatului erau luminate la 
catul de sus, poarta nu se vedea de întunericul des ce se lăsase. Dar călăreţul 
sări jos din scări drept în faţa porţii. Ochii lui ageri o zăriseră la lumina unui 
fulger scurt. Cu frâul calului în mâna stângă, pipăise cu dreapta ciocănașul 
de aramă și acum bătea de mama focului în poartă, de ai fi zis că toacă la 
trei mănăstiri deodată. De partea cealaltă, în dreptul intrării, se simţi 
mișcare şi se auzi vorbă mormăită de mai multe glasuri. Apoi unul se înălță 
răguşit: 

— Cine e? 

Și graiul tineresc al călărețului răsună limpede în noapte: 

— Trimis al banului Radu Mărăcine de la Severin. Glasul dindărătul 
porţii îi răspunse neprietenos, deschizând totuşi poarta: 

— Da'... Măria-sa banul nu poţi să spui? 

— lată că nu-mi stă în obicei să-i spun lui taică-meu, măria-sa. Da' 
deschide-mi, rogu-te, mai degrabă, că-i foc la Severin! 

Poarta scârțâi îndelung, spunând parcă bună seara noului venit. Acesta 
rosti scurt: 

— Du-mă la măria-sa vodă Basarab! 


— He-hei, bănişorul Vlad Mărăcine! Se bucură cu mirare straja. Să nu 
te mai cunosc! Măi, Predo, du-te cu jupânul la măria-sa! 

Vlad Mărăcine porni în rând cu călăuza şi în câteva clipe se afla în faţa 
stăpânitorului Ţării Românești. Era acesta un bărbat înalt, voinic, cu umerii 
din cale-afară de laţi, cu un cap puternic și mândru, cu privirea 
pătrunzătoare și ageră ca de vultur. Pletele cărunte şi scurte nu-i atingeau 
umerii. Barba şi mustăţile, iarăşi cărunte și mătăsoase. 

Era îmbrăcat cu o tunică de catifea verde cum e coaja nucii de toamna. 
În picioare avea cizme scurte, roşii, de iuft, căptuşite cu blăniță de sobol 
răsfrântă peste margini. Vlad Mărăcine nu putu să vadă mai mult dintr-o 
privire. Strigă: 

— Să trăieşti, măria-ta! Și abia avu vreme să se arunce în genunchi, ca 
să prindă dreapta încărcată de inele grele de aur bătut cu nestemate, pe care 
i-o întinsese voievodul, și o sărută cu evlavia cuvenită părintelui Țării 
Româneşti. 

— Eşti leoarcă, bănișorule Vlade! După semne, veste rea! 

— Foc la Severin, măria-ta! 

— Ce fel de foc, jupâne Vlade? 

— Şi pârjol de flăcări, mărite stăpâne, și de sabie. Regele Carol Robert 
Napolitanul a cotropit Severinul cu oastea ungurească, în frunte cu alde 
Danciu, Dionisie şi alți boieri vicleni fugiţi de la mila măriei tale la curtea 
lui. 

— Aha, făcu vodă Basarab, micşorându-și ochii și scrutând spre 
fereastra în care bătea ploaia, de parcă ar fi întrezărit într-acolo un mijloc de 
a-i veni de hac vrăjmașului. Aha, repetă el. Apoi, îi repezi lui Vlad o 
întrebare scurtă: Taică-tău? 

— E-n drum spre măria-ta cu ştiri de taină, aflate prin iscoadele 
noastre. Trebuie să pice și el, merge mai încet. Dar eu n-am mai avut 
răbdare... Şi... 

— Bine ai făcut Nici nu m-așteptam la altceva de la tine. Ţi-ai fi 
dezminţit neamul. Aşa-s toți ai noștri: plini de neastâmpăr şi vitejie. Apoi 
zâmbind cu tristețe: Mi-e teamă, Vlade, că a venit prea năpristan vremea să- 
ți arăţi această cea mai de preţ însușire a Basarabilor! 

— Măria-ta, doară merg pe douăzeci de ani. 

— Dacă-i aşa, precum spui și dorești, să şi începem dară chiar din 
noaptea asta. Eşti obosit tare? 

— Am făcut şi popas, măria-ta. Eu nu, calul meu însă... 


— lei altul, îţi mai iei şi doi oșteni de nădejde... Și prea mare lucru n- 
ai de făcut: dai un ocol cetăţii pe dinlăuntru, te opreşti la boierii din sfat fără 
vâlvă şi glas mare... Şi-i pofteşti deîndată la curte. Deîndată, ne-am înţeles? 

— Acu' în tăria nopții, măria-ta?! Se miră tânărui. Să nu le fie cu 
supărare! 

— Tu n-ai venit la mine în tăria nopţii? M-am supărat cumva? 

— Măria-ta eşti părintele țarii! 

— Şi ei sunt fiii mei şi va să mă asculte dar. Parcă ai spus, Vlade, că e 
foc la Severin! Focul nu cată de-i zi sau noapte, ci mistuie! Hai! Și nu mă 
face să mă îndoiesc dacă ţi-a sosit vremea au ba! 

— Alerg, măria-ta! 

Când intră banul Radu Mărăcine în cămara de odihnă a domnului îl 
găsi pe Basarab vodă adâncit în gânduri. 

— Te aşteptam, cinstite bane și iubite vere, îi grăi vodă, fără să ridice 
oapul. Stai pe această laviţă şi spune-mi mai multe decât mi-a spus fiul 
domniei-tale, Vlad. 

— Măria-ta, Napolitanul e în drum spre Curtea de Argeş cu oştire 
mare, având drept călăuze şi sfetnici în de-aproape pe boierii noștri fugiţi: 
Danciu al lui Vladislav și Dionisie al lui Nicolae. Acum nu mai e decât 
unul, că pe Dionisie l-a și lăsat ban la Severin. 

— Nu te mâhni, că nu va ţine mult și te vei întoarce. 

— Știu, măria-ta, şi nu de asta mi-e sufletul cătrănit, dar e jale și pârjol 
în toată Țara Oltului. Că oamenii, după porunca dintotdeauna a măriei-tale 
şi după obiceiul pământului, au făcut pustiul înaintea vrăjmașilor. Așa că-s 
turbaţi că n-au hrana la care se aşteptau. 

— Prea bine, bane! Apoi? 

— Acu', după ce au luat Banatul de Severin, ar vrea Carol Robert să-l 
pună în locul măriei-tale pe Toma, voievodul Ardealului, care-l însoţeşte. E 
foc făcut regele că n-ai voit să-i mai plăteşti tribut! 

Basarab vodă dădu din cap cu tristeţe şi spuse oftând: 

— Ştiam, bane, că Toma şi Dionisie îi sunt sfetnici. A uitat Napolitanul 
de vremea când îl trimitea pe magistrul Martin la mine cu solii de-mi cerea 
să-l ajut cu aur şi câte altele. A uitat și că papa Ioan al XX-lea nu mai găsea 
cuvinte de laudă pentru mine! 

— Nouăzeci şi nouă de binefaceri lesne se uită, măria-ta, iar răul de o 
singură dată nicicând! Răspunse banul Radu Mărăcine cu mâhnire. Și-acu', 
luminate stăpâne? Întrebă el. 


— Mai adastă puţin, bane! Am trimis după boierii din sfat. În noaptea 
asta vom hotărî ce avem de făcut. Și vom căta să fie cât mai bine pentru 
țară. 

Oastea regelui Carol Robert al Ungariei înainta cu greu spre cetatea de 
scaun, Curtea de Argeş. Totul în calea vrăjmașului era pustiit, și vestita 
bogăţie a toamnei din Ţara Românească nu se vedea nicăieri. Viţa de vie 
nu-și păstrase decât frunza şi cârceii, rodul ei pierise ca prin farmec peste 
noapte. Iar perii, merii, prunii și gutuii nu-și arătau străinilor porniţi pe jaf 
decât crăcile goale. Prin nuci abia dacă mai zăreai ici-colo, uitată, câte o 
nucă verde cu coaja plesnită şi cu o cioară lângă ea, gata s-o-nhaţe și pe 
aceasta. Grădinile de zarzavat erau părăginite cu totul. Vitele şi păsările 
parcă fuseseră stinse de o molima grozavă. Și în toate ţinuturile nu întâlneai 
țipenie de om. Doar câte un câine bătrân şi rătăcit, care nu-şi putuse urma 
stăpânul. Foamea cea mare începuse să se facă simțită, căci merindele luate 
de către vrăjmaşi din ţara lor începuseră să scadă. Dacă la început avuseseră 
de-ale mâncării ca să se îndestuleze, acum nici fir de făină, cât să 
ciugulească o vrăbiuţă, nu se mai zărea. Regele Carol Robert își îmbărbăta 
oştenii, spunându-le că în curând vor fi la Cetatea de Argeş, unde vor găsi 
de toate din belșug, fără să mai pună la socoteală prăzile bogate ce le vor 
lua de acolo. Dar iată că la începutul lui noiembrie, pe când oastea 
ungurească tăbărâse într-o vale de pe cursul Argeșului și se odihnea, 
îndestulându-se cu apă, buciumașii vestiră soli. Și de-ndată fură aduși în 
faţa maiestăţii sale trei oşteni români, solii lui Basarab vodă al Ţării 
Româneşti, boierii Mărăcine, Pârvu şi Vancea. Aceştia făcură plecăciunea 
cuvenită în faţa regelui Carol Robert, apoi Radu Mărăcine grăi cu fruntea 
sus: 

— Maiestate, am fost trimişi de preacinstitul și luminatul gospodar al 
Ţării Românești, măria-sa Basarab vodă, cu solie de pace. 

— Ce spun, boier Danciule, bărboşii ăştia? Întrebă regele cu dispreţ pe 
boierul român trădător, care-l însoțea drept sfetnic şi călăuză. 

— Că Basarab vodă cere pace, maiestate! 

— Ha, ha, ha, râse Carol Robert, mă aşteptam la asta. Și în ce fel? 

Atunci banul Mărăcine grăi: 

— Măritul Basarab vodă prea bine ştie că un război crâncen mai rău ne 
va păgubi ţara decât dacă vom da de bunăvoie pentru păstrarea păcii. Vă 
lasă deci Banatul Severinului, vă plăteşte tributul cuvenit; apoi vă mai dă, 
drept despăgubire, șapte mii de mărci de argint și, peste acestea, unul din 


fiii măriei-sale va sta, drept mărturie de credinţă, la curtea maiestăţii voastre 
pe socoteala domnului nostru. 

— Atât? Numai atât? Se încruntă, rânjind batjocoritor, după cum îi era 
obiceiul, regele. 

— Ba nu a spus numai atât măritul Basarab vodă! 

— Dar ce-a mai spus? 

— A mai spus că de cădeţi la pace, un pas să nu mai mergeţi înainte, ci 
să faceţi calea-ntoarsă tot pe unde aţi venit până aci. Și de veţi face altfel 
cumva, nu veţi putea înlătura cu nici un chip primejdia ce vă paşte. Aşa să 
știți! 

—  Obrăznicie și îngâmfare valahă! Se semeţi Carol Robert, 
strâmbându-și buzele într-un rânjet înfiorător, îmi cere pace pentru că-i e 
frică de puterea mea! 

— Lui Basarab vodă nu i-a fost frică de nimeni niciodată, şi cu atât 
mai puţin de maiestatea voastră, răspunse banul Mărăcine, cu greu 
stăpânindu-și mânia ce-l cuprinsese și gata să-și tragă spada din teacă. 

Și atunci regele Carol Robert al Ungariei rosti cuvinte, ce cu greu le 
venea solilor să creadă că ies din gura unui stăpânitor de popoare: 

— Spuneţi-i lui Basarab că nu primesc nimic din toate acestea, că el e 
păstorul oilor mele şi că am să-l scot de barbă din bârlogul unde s-a ascuns! 

La un semn al banului Mărăcine, ceilalți doi boieri se aruncară deodată 
pe cai. lar banul strigă înainte de a porni: 

— Te aşteptăm la bârlog, maiestate, dar teamă mi-e, când o mormăi 
numai o dată ursul cel bătrân, c-o să-ți uzi straiele de spaimă! 

Și cei trei boieri valahi se repeziră printre oștenii uimiţi, ca duşi de 
tăria unei furtuni prietene, înainte de a avea timp Danciu să-i tălmăcească 
regelui cam ce vorbe îndrăznise boierul cel bărbos să-i arunce. Când 
Napolitanul înţelese bătaia de joc a solului, era prea târziu. Cei trei călăreţi 
se mistuiseră în desișul de nepătruns al codrului. 

Și în noaptea aceea chiar începură să licărească pe dealuri flăcări roşii- 
albastre, ce parcă se înălţau şi scădeau ca nişte limbi uriaşe ale unor balauri 
din poveşti. Se dădea sfară în ţară de primejdie. Seul aprins sfârâia 
înălțându-se în văzduh în trâmbe alburii de fum, umplând văile şi dealurile, 
munţii și câmpiile de un miros pătrunzător şi înecăcios. Focurile parcă se 
aprindeau unul de la altul şi, în aceeași noapte, dacă cineva ar fi putut privi 
din înălțimea cerului Țara Românească ar fi zis că bolta înstelată se 
oglindește într-un lac uriaș. Și de a doua zi chiar drumurile ce duceau spre 


Curtea de Argeș începură să geamă de mulțime de care cu merinde, călăreţi 
şi pedestrași ce se grăbeau să ajungă la cetatea de scaun a ţării. Toți 
răspundeau cu dragoste și fără codire la chemarea lui Basarab vodă, pe care 
îl iubeau ca pe un adevărat și bun părinte. Căci și domnul, care se sprijinea 
pe norodul cinstit, îi înlăturase pe boierii fățarnici şi vânzători şi îşi alesese 
alții dintre vitejii ce-l ajutaseră în războaiele purtate cu destoinicie fără 
seamăn împotriva vrăjmașilor cotropitori ai ţării. 

Începutul lui noiembrie l-a găsit pe regele Carol Robert Napolitanul și 
pe ostașii săi încovoiați de o foame năprasnică, dând târcoale cetăţii de 
Argeș, fără să poată cu nici un chip pătrunde într-însa. De Basarab vodă şi 
ai săi nici pomeneală, nicăieri. Parcă intraseră în pământ cu toţii. Și dacă 
frunzele copacilor din munţi n-ar fi tremurat, foșnind ușor la suflarea 
vântului de toamnă, ai fi zis că locurile sunt lovite de moarte de-a binelea. 
În dimineaţa zilei de joi, 8 noiembrie, al lui 1330, semeţul rege, înfigându-şi 
cu furie unghiile în palme și scrâșnindu-și dinţii de să-i sfarme, îşi chemă 
sfetnicii: Toma voievodul Ardealului, care se și văzuse domnul Ţării 
Românești, pe Danciu, boierul fugar și vânzător, pe magistrul Martin, omul 
său de încredere, precum și pe bătrânul magistru Andrei, purtătorul marii 
pecetii a maiestăţii-sale, și le grăi: 

— Nevrednicul Basarab e de negăsit. Ca un lotru fricos se ascunde 
dinaintea noastră împreună cu ai lui. S-ar putea ca vremea rea să ne prindă 
în ţară străină. Lipsa de hrană ne chinuie pe toţi și ne sleiește puterile din zi 
în zi mai mult. Socot că a sosit timpul să părăsim aceste locuri blestemate. 

Bucuroși, sfetnicii mormăiră: 

— Cu adâncă înţelepciune ați socotit, maiestatea voastră! 

Grăbit ca niciodată, Carol Robert aruncă întrebarea, pe care demult o 
frământa: 

— De aci, de la Curtea de Argeş, ce drum e mai aproape de noi prin 
munţi? Domnia -ta, boier Danciule, trebuie să ştii! 

Danciu rămase câteva clipe pe gânduri, spre a cumpăni bine răspunsul 
cuvenit și grăi rar: 

— Mărite stăpâne, eu drumul peste munţi nu-l știu, bănuiesc însă că 
trebuie, de bună seamă, să fie o trecătoare către izvorul Argeşului; doar 
păstorii vin dinspre munți și se duc în Ardeal mereu singuri, sau cu oile. 

Și nici nu apucase Danciu să sfârşească bine vorba, că dinspre lunca 
Argeşului se auziră icnete de plâns şi în faţa oștirii se iviră doi flăcăi cu 


sarici miţoase pe ei, căciuli brumării şi opinci. Pe faţă le curgeau șiroaie de 
lacrimi de-ţi făceau mai mare mila. 

— Primii oameni din ţară pe care-i văd după atâta vreme! Se miră 
Carol Robert. Cheamă-i, te rog, încoace, boier Danciule, şi fă-le întrebare! 
Ce e cu ei? 

— Hei, flăcăiași, ce-i cu voi? Le strigă boierul Danciu. 

Flăcăii tresăriră, priviră speriaţi la această mulțime nemăsurată de 
oşteni și se opriră, ştergându-și lacrimile. 

— Ne ducem la vale să ne cătăm stăpân, că nu mai avem nimic! Abia 
slomni unul. 

— Cum aşa, nu mai aveţi nimic? Ce vrea să ascundă această vorbă. 

— lacă bine, măria-ta, răspunse celălalt flăcău. Dacă ne-a luat tot, se 
cheamă că nu mai avem nimic! 

— Vorbeşte lămurit, măi băiete, cine și ce v-a luat?! 

— Am avut şi noi, măria-voastră, o turmă de mioare, rămasă de la tata, 
Dumnezeu să-l ierte, c-a murit astă-vară în bătălia cu sârbii de la Velbujd. 

— Ei şi? 

— Şi ne-a luat toate oiţele, ba și măgarul, și câinii, măria-voastră! Şi 
aici flăcăul izbucni într-un plâns amarnic, de nestăpânit. Ni le-a luat 
Basarab vodă, nu l-ar mai răbda Dumnezeu şi Maica Domnului! 

Văzându-l nerăbdător pe rege să afle ce vorbeşte cu cei doi flăcăi, 
Danciu îi tălmăci spusele acestora, iar Carol Robert grăi repezit: 

— Întreabă-i dacă ştiu cumva să ne scoată mai repede în Ardeal. 

Dar la întrebarea lui Danciu, păstorașii ridicară din umeri că nu știu. 

— Cum se poate? Se oţări boierul român. Voi, care umblaţi cu oile pe 
toate coclaurile? De ce minţiţi? 

Și, mâniat peste fire, Danciu trase spada, îndreptându-și calul spre ei. 

— Știm măria-ta, știm! Scânci unul, dar n-avem vreme să v-arătăm, că 
trebuie să mergem de vale după stăpân. 

— Măria-ta, îndrăzni celălalt flăcău, dacă v-arătăm drumul ne luaţi și 
pe noi în Ardeal, că ne-am săturat de [ara Românească ca de mere 
pădureţe? 

Danciu îi tălmaci regelui ce vorbise cu păstorii şi Carol Robert 
încuviinţă: 

— Cu atât mai bine! Asta e o dovadă că au să ne ducă pe un drum bun, 
care să le fie şi lor uşor. Și, dacă vor să vină cu noi de bunăvoie, înseamnă 


că n-au de gând să ne înșele. Înainte deci după cei doi păstori! Fără voia lor 
îi avem în ochi tot timpul. Daţi poruncă de plecare! 

Și flăcăiașii făcură calea-ntoarsă, începând urcuşul cu boierul Danciu 
şi încă vreo trei călăreți după ei. lar oastea ungurească, oameni și cai, 
începură să se miște după şerpuirile drumului de munte, întocmai unui 
balaur uriaș, ce nu-și găseşte astâmpărul, părăsind Curtea de Argeş și 
strecurându-se în adâncimea înnegurată a codrului. 

În vremea aceasta, Basarab vodă se pregătea să-și primească vrăjmaşii 
aşa cum se cuvenea unei oșştiri atât de mari, având în fruntea ei pe faimosul 
rege Carol Robert, pe Toma, voievodul Ardealului, și pe atâţia nobili şi 
clerici de frunte ai Ungariei. Drumul, prin care aceştia trebuiau să treacă din 
Ţara Românească în Ardeal, era unul singur, la Posada, şi acesta îngust, 
cum cu greu se poate închipui. Era o adevărată strâmtoare, mărginită de 
stânci înalte şi prăpăstioase, cu neputinţă a fi urcate de cineva. Aici se afla 
Basarab vodă cu oştenii săi încă din zorii zilei de miercuri, 6 noiembrie, 
1330. Ai fi zis că e o mulțime nenumărată de zidari, dulgheri şi arhitecţi, 
care lucrează cu sârg şi neostoită râvnă la ridicarea unei măreţe cetăți. Dar 
toți oştenii lucrau aici după porunca celui mai mare şi mai destoinic lucrător 
dintre ei: Basarab vodă, laolaltă cu boierii cei mari, în frunte cu banul Radu 
Mărăcine şi cot la cot cu oștenii de gloată. Iar glasul voievodului se auzea 
răspicat şi puternic, cald şi armonios, ca sunetul unui clopot viu, plin de 
prietenie și îndemn: 

— Aci, feții mei, săpaţi șanțul mai adânc şi acoperiţi-l cu crengi și 
frunze cu dibăcie! Dincoace prăvăliți stânci şi pietroaie! Să mai strâmtăm 
puţin locul, că se pare că-i cam lărguţ. Așa! Voi, cei de pe creste, mânaţi 
ferăstraiele mai repede oleacă. Să fiți cu băgare de seamă să nu tăiați 
copacul de tot. Să se ţină numai în coajă. Și acum, câţiva dintre voi, mai 
tineri şi mai ageri, tu, Neculăiţă, și tu, bănişorule Vlad, haideţi cu mine în 
susul muntelui, de-a lungul trecătorii, ca să meşterim ceva și la ieşirea din 
strâm-toare înspre Ardeal. Că de va izbuti să se strecoare vreunul pe acolo, 
va să-mi rad barba, ca să nu aibă de ce mă scoate regele Carol Robert din 
bârlogul meu, precum în gura mare s-a lăudat! 

Un hohot de râs se auzi din partea oștenilor porniţi după vodă, care 
suia mai abitir ca un flăcău de douăzeci și cinci de ani. 

Seara se lăsase parcă mai grăbită de cum se aşteptau românii. Frigul 
începuse să se facă simţit acum, noaptea. La adăpostul câtorva focuri mici, 
potolite şi aprinse în dosul stâncilor, ca să fie ferite vederii oricui, stăteau 


oștenii de taină, depănându-și amintiri și povestind întâmplări de demult. Pe 
două buturugi proaspăt retezate şedeau, înconjurați de boierii și de oștenii 
rezemaţi în spade, Basarab vodă și banul Mărăcine, cel mai mare boier în 
rang după domn, el însuși stăpânind, ca și un voievod, întreg ţinutul 
Olteniei. Ultimul îşi continuă rugămintea către vodă, care părea cam 
îndărătnic: 

— Măria-ta, nu-l poţi lipsi pe fiul meu Vlad de această mare cinste. L- 
ai văzut ce poate şi că-i tare de vână. Chiar măria-ta i-ai spus că te-a ajutat 
la întărituri ca nimeni altul. 

Aci se auzi şi glasul lui Nicolae-Alexandru vodă, fiul lui Basarab: 

— Măria-ta și preaiubitul meu părinte, cer iertare și îngăduință că mă 
rog şi eu pentru vărul Vlad. Aceasta ar fi cea dintâi a sa luptă. Va fi o luptă 
mare. De ce să nu-și lege și el numele de ea? 

Atunci se aşternu o liniște neașteptată. Nu se mai auzeau decât 
freamătul frunzelor, cântecul pătrunzător al păsărilor de noapte ale codrului 
şi răsuflarea șuierată a oștenilor. Bine ştia toată suflarea românească despre 
vodă Basarab că mai mult ca orice pe lume ţinea la acest fiu al său, Nicolae- 
Alexandru, care-i semăna întrutotul, şi mai vârtos la vitejie. Și cum vodă 
mai stătea în cumpănă parcă, Nicolae-Alexandru rosti mai departe: 

— Vom veghea asupra lui şi-l vom ocroti ca pe un frate. Iată, printre 
noi se află şi bunul său frate de lapte Răduţu și vestitul pentru marea sa 
putere, cum alta nu se mai ştie, neică Miroslav, zis şi Măciucă, 
preacredinciosul slujitor şi prieten al Mărăcinilor. Și apoi, dacă noi, toți 
feciorii măriei-tale, luăm parte la luptă, el de ce n-ar lua? 

— Vezi că mi se pare prea crud pentru această grea încercare, 
Alexandre! 

— Cu doi-trei ani mai mic decât noi, măria-ta! Nu vezi că i-a mijit şi 
mustaţa? 

Aci vodă, neputându-și stăpâni râsul, spuse: 

— Dar oare cu mustaţa se va bate el, Alexandre? Dacă-l luaţi sub 
ocrotirea voastră precum ai spus, fie! Încuviinţă domnul. 

Și atunci, pentru întâia dată, boierii țării şi oștenii văzură ce nu mai 
văzuseră nicicând până atunci: amândouă mâinile lui vodă sărutate în 
aceeași clipită de către cei doi tineri căzuţi în genunchi în fața măriei-sale. 
Cu sufletul înfiorat de o dulce bucurie, Basarab vodă își cuprinse oștenii 
într-o privire de părintească dragoste și le grăi molcom: 


— Iubiţii mei oșteni, fiți gata! Dușmanul se va arăta în curând. El ne-a 
cătat pe noi și ne-a încălcat moşia cu mare zgomot și sodom de oaste. Să-i 
dăm dară răspunsul ce i se cuvine la o asemenea faptă mârşavă! Noi bine 
ştim cu toţii, dragii mei, că strămoşii noștri n-au cătat pricini de ceartă 
nimănuia niciodată. Şi nici n-au încălcat ţara nimănui. Întotdeauna ei şi-au 
apărat această țărișoară, întru atâta râvnită, cu aleasă vitejie, dându-și viaţa 
pentru ea. Să arătăm încă o dată tuturor, feții mei, că Țara Românească nu 
poate fi supusă şi umilită atâta vreme cât pământul ei blagoslovit va naște 
fii care s-o apere! Vă doresc izbândă, copiii mei! 

Un „urrraaaa” izbucni din mii de piepturi cu atâta putere, de clocotiră 
văile, arătând că vorbele domnului au găsit adânc răsunet în inimile lor 
viteze. 

Pe culmea semeaţă a stâncilor ce străjuiau strâmtoarea de la Posada ca 
pe niște metereze, oștenii lui Basarab, plini de nerăbdare și înfriguraţi, abia 
de mai aveau putere să aştepte oastea vrăjmașă ce se mişca cu încetineală de 
melc. Și iată că dinaintea oștirii lui Carol Robert se înălțară deodată munţii, 
prin care era tăiată strâmtoarea pe unde trebuiau să treacă. 

— Cum, pe aici? Se miră regele, nevenindu-i să creadă. 

— Pesemne că alt loc mai bun de trecere nu e pe aproape maiestate, 
răspunse Danciu. Văd că cei doi flăcăi au și apucat-o voinceşte printre 
pereţii stâncilor. Să ne grăbim, luminate stăpâne, să nu ne apuce întunericul 
pe cale, că ne va fi mai greu? 

— Să mergem dară, că n-avem încotro! Încuviinţă regele. 

Îndată mulţimea de ostași porni înghesuită, înaintând cu greu, dar cu 
bucuria că va ajunge, în sfârşit, la limanul dorit. Și, în scurtă vreme, 
întreaga strâmtoare fu cuprinsă de oşteni. Când se uitau în sus zăreau cerul 
ca pe o funie lungă și albastră, întocmai unui râu în nemișcare. Dar când 
oastea ajunse la locul unde se sfârșea strâmtoarea, cei doi flăcăi de călăuză 
parcă intrară în pământ. Îngroziţi, oștenii unguri văzură ridicată înaintea lor 
o puternică întăritură de stânci şi trunchiuri de copaci, peste care cu greu s- 
ar fi putut cățăra o capră sălbatică, necum un om; iar în dreapta și-n stânga 
erau strânși de pereţii munţilor drepţi sau încovoiaţi ca burta unei uriașe 
corăbii, cu neputinţă de a te urca pe ei. 

Când cei din urmă vrăjmașşi pătrunseră în strâmtoare, deodată se iviră, 
ca din pământ, românii care făcură zid de oameni, de nu mai putea unul 
măcar să dea înapoi. O spaimă cumplită străbătu în aceeași clipă întreaga 
oştire. Căutând o scăpare neașteptată, oamenii își ridicară privirile spre cer, 


dar nu zăriră altceva decât crestele prăpastiei, înțesate de români în cămăși 
de în sau în sarici miţoase, cu arcurile întinse, gata să le sloboadă. De sus, 
oamenii din fundul genunii se vedeau ca niște copii. Arcașii stăteau 
încordaţi ei înşişi, nu numai arcurile lor, fiecare avându-și ţinta lui și 
așteptând porunca domnului cu abia stăpânită răbdare. Și deodată se auzi un 
glas gros și puternic, asemenea unui clopot: 

— Acumaaa... Săgetaţi! 

Din sute de arcuri ţâșniră sute de săgeți, ce se repeziră în vale ca nişte 
lungi rândunici fermecate. Și, în clipa următoare, se auziră vaietele prelungi 
ale celor răniţi. Ca la o poruncă neauzită, arcașii se traseră îndată un pas 
înapoi, potrivindu-și alte săgeți; iar locul lor îl luară cu o iuţeală 
nemaipomenită oșteni care se aplecară de şale așteptând. Din nou glasul cel 
gros se auzi din spatele lor: 

— Acumaaa... Prăvăliţi! 

Și-atunci de pe crestele ascuţite ale Posadei se prăbuşiră la vale, asupra 
celor prinşi între pereţii stâncilor, bolovani de piatră spartă și trunchiuri de 
copaci, oare veniră cu un vuiet îngrozitor nemaiauzit până atunci de urechea 
omenească și care te înfiora până în măduva oaselor. Cei ce lucrau la stânci 
şi copaci se traseră ei de astă dată înapoi, lăsând din nou locul arcașilor, 
care abătură cu aceeaşi sete o nouă ploaie de săgeți asupra vrăjmașilor. Era 
în dimineaţa zilei de 9 noiembrie a anului de pomină 1330. Oştenii unguri 
cădeau ca seceraţi în dreapta şi în stânga, morţi sau răniți de moarte. Valea 
vuia de vaietele ce se înălțau către peticul de cer albastru, ce abia se mai 
zărea, sfârtecat de mulţimea săgeţilor, care nu conteneau decât ca să facă 
loc sfărâmăturilor de stâncă şi truchiurilor de copaci. Regele Carol Robert 
îşi pierduse cu desăvârșire stăpânirea de sine. Descălecând, abia avu vreme 
să intre într-o văgăună a muntelui cu câţiva nobili din suita sa. 

— Ce facem, maiestate? Întrebă magistrul Martin. Românii ne 
prăpădesc! 

— Am fost luaţi pe nepregătite. Cine se aștepta la această groaznică 
întâmpinare? Abia acum îmi dau seama că cei doi păstori au fost iscoadele 
lui Basarab..., şi că am fost atrași atât de uşor în această capcană, de unde 
nu ştiu cum vom putea ieși. 

— Dar până atunci, mărite rege? 

— Să înceapă lupta şi ai noştri! Să se ascundă cum pot, pe unde pot şi 
să tragă în sus cu arcurile orbește, care cum va putea. Și apoi om vedea ce-o 
mai fi! 


Dar, fără să le fi spus regele lor, ungurii se reculeseră, își căutară locuri 
de adăpost și, îndreptându-și arcurile spre marginile prăpastici, dădură 
drumul la stoluri de săgeți. Neașteptându-se la vreun răspuns din partea 
vrăjmașilor, căzură şi din partea românilor mulţi dintre aceia ce tocmai 
prăvăleau copaci și stânci. Atunci bănișorul Vlad Mărăcine, ce se avântase 
în luptă cu o nemaipomenită îndrăzneală pentru vârsta lui, strigă: 

— Toţi la pământ! Nu mai trageţi decât din dosul stâncilor! Să nu se 
mai arate nimeni pe creste! 

Oamenii îl ascultară și săgețile abătute din nou de către unguri asupra 
crestelor se loviră de piatră sau se înfipseră în copacii ce străjuiau 
înălțimile. Lupta nu conteni până în amurg. Înserarea aduse puţină linişte în 
cele două tabere. Cei de jos își strângeau morții și răniții, care-și înăbuşeau 
gemetele de durere, temându-se să nu atragă asupra lor noi primejdii. La 
mâncare nimeni nu se mai gândea în această nenorocită împrejurare; dar 
setea începuse să-i chinuie mai cu seamă pe cei răniţi. Norocul le surâse 
acestora, căci în spatele unei stânci, unde s-ar fi aşteptat mai puţin, prinseră 
susurul unui izvoraș și strânseră apă în coifuri. Băură și își spălară rănile, 
potolindu-și durerile pentru câteva clipe. A doua și a treia zi lupta se 
desfășură la fel ca și în cea dintâi zi: săgețile plouau și dintr-o parte și dintr- 
altă, morţii și răniții se înmulţeau şi nimeni nu ştia cum avea să se 
sfârșească bătălia. 

În noaptea de 11 noiembrie, în cortul său așezat într-un luminiș, la 
adăpostul unor brazi falnici, Basarab îşi chemase la sfat boierii de credinţă. 
Printre aceştia erau cei trei care fuseseră trimiși în solie la regele Carol 
Robert. Mai ţinuse măria-sa ca la această adunare de taină să fie faţă, în 
afară de feciorii săi, şi bănişorul Vlad Mărăcine, care-i plăcuse foarte 
voievodului pentru îndrăzneala şi agerimea lui. Fără să-și piardă vremea, 
învăluindu-și gândurile în vorbe alese, Basarab vodă grăi: 

— Bănuiesc, boieri dumneavoastră, că la sfârşitul acestei cea de-a treia 
zi de aprigă luptă, vă întrebaţi, pe bună dreptate: „Ce mai aşteptăm de nu ne 
aruncăm asupra lor, ca să sfârşim odată bătălia?” 

— Cam aşa, măria-ta?! Mormăiră boierii în bărbi. 

— lată care e gândul meu! Au să ne cadă în mână Carol Robert, au să 
înalțe steag alb de pace. Aceasta aştept eu! 

— Dar dacă n-o fi niciuna, nici cealaltă, măria-ta, atunci ce facem? 
Îndrăzni banul Radu Mărăcine. 


— Înţeleaptă întrebare ai pus, bane! Grăi vodă zâmbind. Să nu crezi 
domnia-ta că nu m-am gândit și la asta! Voiesc a ști degrabă ce gânduri îi 
frământă pe cotropitorii noştri, ca apoi să știu ce să facem noi. Pentru 
aceasta însă mi-ar trebui un om de nădejde care să pătrundă în tabăra lor. Îl 
voi găsi oare? 

Și-atunei, ca împins de un arc nevăzut, ţâșni în sus bănișorul Vlad 
Mărăcine, care strigă: 

— Pesemne că ai uitat de mine, măria-ta! 

— Nu te-aş fi vrut pentru această treabă tocmai pe tine... Singur! 

— Păi nu va fi singur, doamne! Sări bătrânul Mărăcine. De lângă el nu 
lipsesc niciodată cei doi tovarăşi ai lui: Răduţu, frate-său de lapte, şi uriașul 
Măciucă. 

— Voinicul acela ce prăvălea stânci şi copaci ca nimeni altui? Ei bine, 
atunci încuviință vodă, să nu pierdem vremea dară. Să vină şi cei doi, să 
stăm de vorbă asupra celor ce le au de făcut în această noapte chiar! 

În tabăra vrăjmașă, dacă se mai putea numi tabără acea mulțime de 
ostaşi ce păreau trestii bătute de vântul deznădejdei și al morţii, domnea cea 
mai mare groază şi zăpăceală ce se putea închipui. Nimeni nu putea să 
scape din această capcană groaznică în care căzuseră. Dacă vreunul încerca 
să se aburce pe peretele stâncii, zgâriind cu unghiile și cu pintenii, cădea 
înapoi numai după doi pași, sleit de vlagă. Era cumplită învălmăşeala de cai 
şi de oameni, căzuţi laolaltă pe fundul drumului stâncos. Şi în aceeaşi seară 
chiar, ajungând la capătul puterii sale de stăpânire, regele, uitându-și că 
trebuie să fie pildă şi îndemn până în ultima lui clipită, oricât de grea s-ar 
dovedi aceasta, începu să urle de spaimă și de furie ca un ieşit din minţi: 

— Scoateţi-mă din iadul acesta, căci altfel îmi fac seama în faţa 
voastră! Boier Danciule, ești în ţara domniei-tale, nu cunoști pe aici vreo 
văgăună de șarpe, vreo vizuină de vulpe, vreo crăpătură în stâncă, pe unde 
să ne strecurăm? 

Danciu îşi plecă fruntea cu neputinţă, îngăimând doar atât și ridicând 
din umeri: 

— Maiestate! 

— Unde mi-s prepoziţiil mei? Unde-s Mihail și Nicolae? 

— Au pierit, maiestate, de ieri seară! 

— Şi de ce nu mi-aţi spus? Unde e bătrânul magistru Andrei, 
purtătorul sigiliului meu? 


— Mărite stăpâne, nu se mai știe nimic de el. A pierit pesemne și 
dânsul. 

— Cu sigiliul regal? 

— Da, maiestate! 

— Aaaă, gemu regele, scrâșnindu-şi dinţii, de credeai că-i scuipă apoi 
afară din gură. Aaah, ce mi-a fost dat să văd şi să aud, Dumnezeule! Şi 
strângându-și tâmplele în palme, își clătină capul în dreapta şi în stânga, 
voind parcă să-și alunge durerea ce-l cuprinsese și gândurile negre ce 
puseseră stăpânire pe el. Cine m-a pus să vin în această ţară, cine? Și de ce? 
Ca să-mi pierd viaţa? 

Apoi, sărind în sus și îndreptându-și trupul, de parcă s-ar fi sculat 
atunci din somn, grăi șuierat: 

— Să vină aci, îndată, toţi nobilii care mi-au mai rămas! Trebuie să 
luăm o hotărâre, oricare ar fi aceea, căci în această stare nu mai putem trăi! 

Noaptea de luni, 11 noiembrie, 1330, venise peste munţi senină, dar 
rece. O liniște ce te înfiora prin netulburata ei măreție căzuse peste locuri, 
grea. Jumătatea de lună ce stăruia pe întinderile albastre ale cerului revărsa 
lumină din belșug, ca să vezi nu numai lângă tine, dar și în depărtări, dacă 
aveai ochi ageri. Şi iată că straja din tabăra românească văzu cu adâncă 
mirare cum din cortul lui Basarab vodă ies trei oșteni unguri, luând-o pe o 
potecă tăinuită ce-i scotea de vale la poalele prăpastie! Dar abia apucă să se 
mire, că o labă păroasă ca de urs îi astupă gura și auzi vorbă românească: 

— Porunca lui vodă, neică! Acu' ne cunoşti? 

— Mergeţi sănătoși, vere! Şi să veniţi la fel, le grăi straja, trăgând aer 
cu nesaţ în piept. 

Pe cărăruia ce ducea la vale cei trei unguri coborau pe sărite mai mult, 
ajutaţi de lumina binevoitoare a lunii, nerăbdători să ajungă cât mai repede 
jos. La jumătatea drumului, cel care părea a fi mai mare peste ceilalți doi, 
șopti: 

— Să ne oprim puţin aci! Poate găsim un loc mai ferit, pe unde să 
pătrundem în tabăra vrăjmașă. 

— Numai să n-alunecăm și să ne dăm de gol! 

— De ce mai avem atunci frânghii cu noi? 

— Apoi pentru domniile voastre or fi bune la ceva, grăi uriașul ce-i 
însoțea, dar pe mine cine naiba mă poate ţine? 

— Doar n-o să scoţi un brad din rădăcini? Fiţi gata! Şi cu multă băgare 
de seamă la colţurile de stâncă pe care punem piciorul. S-ar putea să ne 


întoarcem tot pe aici. Dar, până atunci, luna a apus. 

Și cei trei, legând funii groase de copaci şi stânci, coborâră cu mare 
grijă coasta prăpăstioasă ce-i ducea în mijlocul taberei ungurești. Aci 
domnea o linişte de moarte. Oşteanul de strajă din partea aceea, frânt de 
oboseală, adormise de-a-n-picioarelea, rezemat de un copac și sprijinit în 
sulițe. Deodată asupra lui se abătu un pumn zdravăn ca o măciucă şi se lăsă 
jos cu un suspin adânc. 

— Acum e acum! Grăi căpetenia cetei. Tu, frate Măciucă, rămâi pe aci 
pentru orice împrejurare. Dacă s-o ivi vrea primejdie, să aibă cine să ne 
apere. Măcar că bine ar fi să ne întoarcem tot cum am venit, fără zarvă. Că 
nu pentru bătălie am venit noi, ci pentru altceva. 

— Am înțeles, stăpâne! Unde m-ai lăsat, acolo ai să mă găseşti. 
Mergeţi cu bine! 

Și Vlad Mărăcine o apucă tiptil în sus, cu Răduţu după el. Drumul prin 
mijloc era liber, căci oştenii se trăseseră la adăpost spre pereţii prăpastiei şi 
dormeau istoviți sau gemeau chinuiţi de răni, fără să le mai pese de ce se 
întâmpla în jurul lor. Departe, în adâncitura unei stânci din spatele unei 
perdele, se zărea lumină. „Acolo e ce e” își zise Vlad. Apoi îi grăi în 
ungurește lui Răduţu: 

— într-acolo, frate-meu! 

Și uşor, de parcă ar fi avut aripi la picioare, în câteva clipite ajunseră în 
faţa perdelii. De aci se plimba încoace și-ncolo oșteanul de strajă. Mai uşori 
ca nişte pisici se traseră într-o parte și ascuţindu-și urechile ascultară. Vlad 
îşi ţinea răsuflarea şi abia se stăpâni să nu ţipe, auzind glasul lui Dezideriu, 
fiul lui Dionisie, cel care rămăsese ban la Severin, grăind către regele Carol 
Robert: 

— Da, maiestate, așa e precum vă spui. Toți au băgat de seamă că 
românii cată cu orice preţ să-l prindă pe maimarele oștirii maghiare, pe 
maiestatea voastră. Cercetează într-una și pretutindeni locul unde v-ar putea 
găsi, fie şi numai ca să vă rănească! 

— Știu, Dezideriule, răspunse regele, dar ce pot face în această 
îngrozitoare capcană, în care mă aflu de trei zile, fără să mă pot apăra 
măcar, așa cum îmi cere rangul şi vitejia mea? Oftă el. Îmi poate da oare 
cineva vreun sfat de cum aș putea ieşi din acest mare şi cel mai greu impas 
al vieţii mele? 

Atunci se auzi vorbind magistrul Martin cu multă hotărâre: 

— Să fugiţi, maiestate! 


— Cum? Strigă regele, prefăcându-se jignit. Un Angevin să fugă din 
faţa primejdiei?! 

Magistratul Martin adăugă: 

— Da, maiestate, altă scăpare nu văd! 

Iar Danciu, zâmbind oarecum cu înţeles ascuns, zise cam în doi peri: 

— Da, maiestate, fuga e ruşinoasă, dar e sănătoasă! În împrejurarea 
nenorocită prin care trecem sfatul acesta este cel mai bun cu putință. Toți 
cei care au rămas în viaţă aci, mai devreme sau mai târziu, va trebui să 
fugim într-un fel sau altul. Altminteri pierim de-a surda, ca niște șoareci 
prinși în capcană. 

Regele mai stete o clipă pe gânduri și apoi spuse: 

— Așadar, nobilii mei și sfetnicii mai îndeaproape, atât maghiari, cât și 
români, îmi dau aceeaşi povaţă: să fug! Nu m-aşteptam la aceasta, să vă 
spun drept! 

— He, he, maiestate, grăi iarăşi Danciu cu același zâmbet, măcar să 
găsim locul pe unde, că de fugit fugim noi! 

— Oare să fie atât de greu să găsim vreun loc pe unde să ne strecurăm? 
Întrebă acum cu oarecare grijă regele. 

— Maiestate, zise Dezideriu, iată ce m-am gândit eu că ar fi bine să 
facem ca să înlesnim cât mai mult fuga maiestăţii voastre. Ştiu toţi că 
mândria mea cea mai mare dintotdeauna a fost... 

Dar Vlad Mărăcine nu mai apucă să audă sfârșitul vorbelor lui 
Dezideriu, că două veveriţe, ce se alungau una pe alta, trecând prin faţa lui 
Răduţu, îl făcură pe acesta să strige: 

— Ptiu, fir-aţi... 

Îndată se făcu mare larmă. Pânza ce acoperea văgăuna fu dată repede 
la o parte şi cei ce se sfătuiau abia apucară să vadă doi oșteni unguri, fugind 
cât îi țineau picioarele și apoi mistuindu-se în noapte. 

— După ei! Ţipă ascuţit regele Carol Robert. Să nu ne scape! Ce au 
căutat aci? Unde-i straja? 

Cercetând cu felinarele în dreapta şi-n stânga, îl găsiră pe ostașul de 
strajă legat fedeleş şi fără suflare. 

— A, ticăloşii! Strigă înfuriat Carol Robert. 'Trădătorii! După ei!... O 
pungă cu aur aceluia care mi-i va aduce aci! 

Se făcu larmă în întreaga tabără, oștenii se treziră somnoroșşi, căscând 
şi înjurând de mama focului, obosiţi de moarte și fără să se sinchisească 
prea mult de îndemnul și făgăduiala maiestăţii sale. 


Doar câţiva, încă ameţiţi de somn, se ridicară cu greu și porniră după 
cei doi fugari. În câteva clipe însă, ceata urmăritorilor se mări şi cei trei 
oșteni români, înveşmântaţi în straie ungurești, se văzură căutați cu 
înverşunare de peste douăzeci de oameni, gata să-i ciopârțească. 

Sărind din piatră-n piatră, uşori ca nişte căpriori de munte, cu o iuțeală 
pe care nu şi-o cunoscuseră până atunci, Vlad şi Răduţu se-ndreptau gâfâind 
spre locul unde-l lăsaseră pe Măciucă. 

Dar acesta, nicăieri. Şi tocmai când pierduseră şi nădejdea să-l mai 
găsească şi se hotărâseră să-nceapă a se aburca pe stânci la întâmplare, 
auziră un şuierat de mierloi, ce parcă se rătăcise în noapte: 

— Ţiurloi, ţiurloi! Și deodată, de după un paltin bătrân se ivi uriașul. 

— Măciucă! Strigă bucuros cu sufletul la gură Vlad. Suntem 
urmăriţi... Vin ungurii valvârtej după noi. Aţin-te... Şi vezi ce faci, că-n 
tine ne e nădejdea. Altminteri, moartea ni s-a tras din pozna asta, să ştii! 

— Iute! Strigă Măciucă, iute, după stâncă... Tupilați, cu spada-n 
mână... Odihniţi-vă câteva clipite... Și fiți gata la semnul meu! 

Vlad şi Răduţu săriră-n spatele stâncii și nimeriră pe un covor de 
mușchi moale şi mătăsos. 

— Aici am să mă-ntorc pe liniște să-i trag un pui de somn, să se ducă 
vestea! Glumi Vlad Mărăcine. 

— Auzi-i c-au sosit! Strigă Măciucă și, înainte de a-i zări la lumina 
lunii ce scălda valea într-o baie de aur, începu să-și rotească ghioaga pe 
deasupra capului. 

Cei douăzeci de oșteni vrăjmași se opriră în fața desișului în care se 
pierduseră cei urmăriţi, când, ridicându-şi ochii, zăriră deasupra lor, pe 
creasta stâncii, la o înălțime de cinci picioare, o arătare mătăhăloasă, parcă 
desprinsă din basme, ce le-ngheţă sângele-n vine cu strigătul său, asemenea 
unui tunet năprasnic: 

— Ce vreţi, mă? 

Și dându-se trei paşi înapoi se repezi de pe-nălțime sărind în mijlocul 
lor şi prăbuşindu-i la pământ ca pe nişte ciuperci. 

Un nou strigăt de mânie ieși din pieptul acestui Sfarmă-Piatră: „Vă 
mănânc de vii” și o bătălie cruntă începu cu cei care mai rămăseseră în 
picioare. 

Dar socotindu-l vreun duh rău al pădurii, cei mai mulţi o rupseră de 
fugă înapoi, urlând îngroziţi. 


Atâta a fost tot. Când Măciucă se-ndreptă de şale, auzi deasupra 
capului niște râsete ce nu se mai puteau potoli. 

— Halal să-ţi fie, neică Măciucă! Desluși el glasul lui Vlad. 

— Bine că fuseră ăştia, stăpâne! Începu să râdă şi Măciucă. Îmi mai 
dezmorții niţel oasele, că înțepenisem de tot pe stâncă, aşteptându-vă! 

— Ce face vodă Basarab? Întrebă în șoaptă Vlad Mărăcine pe ostaşul 
ce stătea de strajă în faţa cortului domnesc. 

— Ce să facă, boierule, se odihnește! Dar mi-a spus că poţi intra la 
măria-sa la orice ceas din noapte vei veni. 

— Atunci, am intrat! 

Vlad dete uşor la o parte perdeaua de la intrare şi pătrunse încet, cu 
sfială, cu gândul că de l-o găsi dormind pe vodă să plece fără a-l mai trezi 
din somn în miez de noapte. 

Dar Basarab vodă nu dormea. Nici măcar nu se odihnea pe pat, ci 
stătea cu capul prins în mâini pe o laviţă de tisă, lucrată numai în înflorituri. 

— Asta ştiu că nu mă îmbie la somn că-i tare, nu glumă! Râse domnul. 
Spune, Vlade, te ascult! 

— Măria-ta, i-am găsit pe toţi taman asupra unui sfat. Carol Robert 
vrea să fugă mâine pe unde o putea, numai să fugă! 

— M-aşteptam la asta, răspunse Basarab. 

— Dezideriu tocmai voia să-i spună ceva, precât am priceput eu, de 
mare însemnătate, când două veveriţe, alungându-se prin copaci, au rupt 
nişte crengi chiar în fața văgăunii unde se adăpostea regele. Au ieşit cu toții 
şi am fost nevoiţi să fugim! 

— E destul ce ai aflat! Du-te şi dă poruncă strașnică în numele meu 
chiar în această noapte să se întărească străjile la prăpastie şi toţi să fie cu 
ochii în patru. N-ar fi rău, Vlade, să pot sta de vorbă cu maiestatea Carol 
Robert între patru ochi și să-l poftesc în bârlogul meu, spre a mă scoate o 
dată de barbă, că nu mai am răbdare! 

Vlad râse, sărută mâna domnului ţării și grăi: 

— Am înţeles, măria-ta, şi voi face totul precum ai poruncit! 

Cea de a patra zi de luptă se sfârși o dată cu începutul serii. Acum însă, 
parcă printr-o înţelegere tăcuta, oștenii din amândouă taberele luptau cu mai 
puţină strășnicie. Erau toţi obosiţi peste măsură. Dar o dată cu venirea 
amurgului, înainte de a cădea seara de-a binelea, în tabăra română începu o 
mare forfotă. Vlad Mărăcine, cu Răduţu și Măciucă nu mai aveau astâmpăr 


şi umblau de colo-colo ca nişte zănateci pe crestele prăpăstioase, scrutând 
întunericul ce începuse să cuprindă trecătoarea. 

— Ce i-ai spus lui vodă, Vlade? Îl întrebă a nu ştiu câta oară Răduţu. 

— Of, te ţii de mine ca scaiul de oaie! Doar n-ei fi vrut să-i spun că 
frate-miu de lapte s-a speriat de două sărmane veveriţe, ai? De-ar fi fost un 
jder măcar, mai du-te vino, dar aşa, măi Răduţule, prea te-ai făcut de râs. 
Știu eu ce i-am spus. Tu fii cu ochii la treabă... Și nu te mai speria de 
umbre! 

Nici nu ştiură când ajunseră în fața domnului, care ca şi ei privea în 
prăpastie, dindărătul unei stânci înalte. Deodată, Vlad Mărăcine tresări şi 
strigă mai tare decât ar fi vrut: 

— Măria-ta, mă înşală văzul cumva? Acela care încearcă să se pituleze 
pe după stânci, cătând ieşire la liman și priveşte cu fereală în toate părțile, 
nu-i chiar vrășmașul nostru de moarte, regele Carol Robert? 

Vodă Basarab își aruncă privirea-i vulturească într-acolo şi grăi 
molcom: 

— Aş jura, Vlade, căi chiar el, dacă nu mi s-ar părea mai tânăr și mai 
tras la trup. 

— Măria-ta, râse Vlad. A întinerit şi s-a tras la trup de foame. Puțin e 
să nu mănânce ca lumea patru zile încheiate? Da' nu-mi scapă, orice-ar fi! 

Basarab vodă îi puse mâna pe umăr și-i grăi cu blândețe: 

— Să nu uiţi o clipă, Vlade, că este ceea ce este! Și să-l aduci 
nevătămat şi cu multă bunăcuviinţă dinaintea domniei-mele, aşa după cum 
ne-a fost vorba azi-noapte în cort! 

Vlad Mărăcine îi trase pe Răduţu și pe uriașul Măciucă spre adâncitura 
unde-l zărise pe regele Carol Robert, care încerca să se caţere spre o ieşire. 
Dar când acesta se aștepta mai puţin și credea că, în sfârșit, a ajuns la 
limanul dorit, se trezi ca din senin în spate cu doi flăcăi vânjoşi ce-l 
cuprinseseră în braţe ca-n niște menghine. 

— Adastă o clipă, maiestate, nu te grăbi aşa! Să stai puţin de vorba cu 
baciul nostru, că de când te așteaptă să-l scoţi de barbă din bârlogul lui! Îi 
grăi batjocoritor Vlad Mărăcine. Hai, opinteşte-te puţin! Sus, maiestate, sus! 
Dar, când îl întoarseră pe rege cu faţa către ei, strigară cuprinși de uimire: 

— Dar ăsta nu-i Carol Robert, ăsta e Dezideriu, fiul lui Dionisie, cel ce 
aşteaptă colaci calzi la bănia de la Severin! 

Dezideriu tăcu, privind împrejur și gândindu-se cum să facă pentru a 
pierde cât mai multă vreme, spre a-i da pas regelui să fugă. Vlad Mărăcine 


adăugă, abia slăpânindu-și mânia groaznică ce începuse să-l cuprindă: 

— De când ai ajuns rege al Ungariei, Dezideriule, măria-ta? Că până 
mai ieri mâncai împreună cu tat-io, vânzătorul, pâinea albă şi dulce a 
acestei țări blagoslovite! 

Dezideriu continuă să tacă. Atunci Măciucă strigă: 

— Bănişorule Vlad, el o fi şoarece acum, dar domnia-ta nu eşti pisică. 
Nu-i vreme să ne jucăm cu el. E limpede că s-a îmbrăcat în straiele regelui, 
ca să ne înșele, spre a-i înlesni fuga acestuia, îmbrăcat şi el cine ştie cum. 
Deci cată a isprăvi degrabă cu acest vânzător de neam și a porni de istov 
după regele cel adevărat, care nu putea ajunge prea departe! 

— Bine-ai grăit, neică Măciucă! Și Vlad, cuprinzându-şi spada cu 
amândouă mâinile, se ridică cumplit la vedere, în toată înălțimea sa, lăsând- 
o asupra lui Dezideriu, care pică, fără a avea timp să-și dea seama de ce se 
petrece cu el. 

— Aşa să piară toți vânzătorii de ţară! Grăi Vlad Mărăcine cu scârbă. 
Și acum... După regele cel adevărat! Aduceţi cai și să coborâm coasta în 
grabă. E noapte acum și are să ne fie mai greu să-i dibuim. Ochii-n patru și 
urechile ciulite iepureşte. Ei n-au putut pleca decât călare. Să facem liniște 
de mormânt, ca să prindem orice zvon. 

Cât ai bate din palme, pe poteci numai de ei ştiute, cei trei oșteni, buni 
tovarăși de luptă, se aflară într-o poieniță, de unde se făceau trei drumuri: 
două la vale şi unul spre munte. 

— La vale n-au luat-o, că nu erau nebuni să coboare în inima ţării 
noastre: au luat-o spre Ardeal!... Hai pe-aci, la un noroc. În cele din urmă 
tot om da de ei, că altminteri nu se poate! Spuse Vlad Mărăcine. 

— Greu şi primejdios, pe întunericul ăsta! Răspunse Măciucă. Nici ei 
nu pot face mare lucru pe o beznă ca asta! Luna a apus și nu se vede la doi 
paşi! 

— Nu mai e mult și se crapă de ziuă, adăugă Răduţu. 

— Măciucă are dreptate, grăi din nou Vlad. Cred că regele și ai lui s-au 
aciuat pe undeva, așteptând, ca şi noi, revărsatul zorilor. Dar cum or porni, 
nu se poate să nu-i dibuim! 

Deodată cucurigul prelung şi îndepărtat, dar puternic, al unui cocoş 
spintecă liniștea ce stăpânea firea. 

— Dar ăsta-i cocoş de casă, fraţilor, râse Vlad, căci cei sălbateci au 
altfel de cântec! Ce-o fi cătând prin aceste coclauri neumblate? 


— A fugit și el sărmanul de urgia cotropitorilor și s-a rătăcit zise 
Măciucă. 

— Semn că dimineaţa-i pe aproape!... lată că soarele a început să 
străpungă cerul cu sulițe de foc!... Să ne pregătim! 

Nici n-apucară să meargă mai mult de vreo două sute de paşi, că 
Măciucă, strunindu-și brusc calul, îi opri şi pe ai celorlalţi. 

— Staţi şi ascultați! După tropotul copitelor trebuie să fie de trei ori 
mai mulţi decât noi! 

Vlad Mărăcine şi Răduţu își încordară auzul și își puseră mâna dreaptă 
pâlnie la ureche. 

— Sunt mai mulţi, într-adevăr! 

— Aşa-i? Făcu Măciucă bucuros. Slavă Domnului, că am cu cine-mi 
încerca puterile pe lumină şi la drum deschis! 

— Nu pot fi alții decât ei: regele Carol Robert cu ai lui! Cugeta cu glas 
tare Vlad. Dar vorba e: cum să facem? Să dăm pinteni cailor, să-i ajungem 
şi să-ncepem lupta, sau să le ieşim înainte pe altă cale? 

— Eu zic că e mai bine să ne luăm după ei, acum, spuse Măciucă. 
Dacă mergem ocoliș, ne obosim și noi și caii; și apoi pierdem și vremea. 
Așa îi urmărim ușor până încep să urce, la o cotitură sărim asupră-le... Și 
apoi ce mai încoace-ncolo, văzând și făcând! 

După două șerpuituri, drumul începu să urce. Și înainte de a porni pe 
cărarea ce se afla în fața lor, regele și oștenii unguri stăteau în cumpănă de 
gând: s-o ia pe aci sau să se-napoieze, căutând altă cale, mai jos. 

Dar n-avură prea multă vreme de gândire, că trei călăreți români se 
năpustiră cu strigăte înfiorătoare de luptă asupra lor. 

Însoţitorii lui Carol Robert erau în număr de doisprezece. Și aceştia, 
îndată ce văzură primejdia ce se-ndreaptă asupra regelui, îl traseră pe acesta 
la mijloc, iar ei se strânseră în juru-i ca un adevărat zid de apărare. 

— Dar vreau să lupt şi eu! Protestă regele. 

— De ce să-ți primejduieşti viaţa zadarnic, maiestate? Îi răspunse 
Danciul. De-ar fi mai mulți, aş zice, dar sunt numai trei! 

— Văd un bărbat și doi copii lângă el! 

— Aşa se pane din depărtare, sire, dar sunt doi bărbaţi și un uriaș, îl 
lămuriv magistrul Martin. Acesta-i vestitul Măciucă, cel mai tare oştean al 
lui Basarab vodă! 

— Şi ceilalţi? 

— Cine-i poate şti? Ajutoarele lui pesemne! 


Lupta cu fugarii începu foarte ciudat. Cei doisprezece oșteni din garda 
regelui erau strânşi roată în jurul acestuia, cu spadele trase, și aşteptau. 

Oştenii români începură să le dea târcoale, căutând parcă un loc mai 
potrivit, pe unde să-i atace! Iar regele Carol Robert stătea la mijloc și se- 
ntorcea cu ochii aţintiți ca fermecat la uriașul care-l privea cu adâncă 
mirare. 

Măciucă era cu mâinile goale. 

Deodată, acesta se năpusti asupra cetei ungurești, puse mâna pe un 
oștean care-i veni în faţă. Pentru o clipă roata de luptători se rupse, dar se 
strânse din nou şi mai dârză. Măciucă se trase înapoi şi când se repezi a 
doua oară, o dată cu el veniră şi cei doi tovarăşi ai săi, dar se loviră de 
apărătorii regelui ca de un zid de piatră, de neclintit. Uriaşul izbuti să-l mai 
răpească și să-l mai azvârle pe unul, cu gând să ajungă la Carol Robert. 

Vlad și Răduţu începură lupta de harţă, cu aceleaşi gânduri. 

Dar iată că tânărul Ladislav, fiul lui Danciul din ceata ungurească, se 
desprinse din roată, fugind cu o suliţă-n mână la câţiva paşi. Îl avea în ochi 
pe Măciucă. Vlad își dădu seama de marea primejdie pentru bunul său 
prieten şi se năpusti cu spada ridicată asupra lui Ladislav. 

Dar înainte de a-l ajunge, acesta îl ţintise pe Măciucă şi aruncând sulița 
cu dibăcie i-o înfipse în umărul stâng, mai sus decât ar fi voit şi socotise. 

Suliţa tremură de câteva ori în trupul uriașului, ca bătută de vânt şi 
acesta, răsucindu-şi trupul, se prăbuși la pământ cu faţa-n jos. 

Vlad şi Răduţu săriră îndată într-ajutorul tovarăşului lor, care, 
ducându-și mâinile la spate, căuta să-și smulgă sulița din umăr. 

— Stai liniştit! Îi strigă Vlad. Nu te mișca şi lasă-ne pe noi! 

— Ajutaţi-mă să mă ridic, gemu Măciucă. Vedeţi să nu fugă... 

— Da' ducă-se dracului, că doar n-o să te lăsăm să mori în mijlocul 
drumului, ca să ne ținem după ei! Spuse mânios Vlad. Și iarăși îţi spun: stai 
liniştit, că rana ce o ai nu-i de glumă. Aşteaptă să-mi trag cămaşa, ca să te 
leg cum îţi scot sulița, că altminteri pierzi prea mult sânge! 

— Las' că-l pun eu la loc la Curtea de Argeş din poloboacele lui 
Basarab vodă! Zâmbi Măciucă. 

— Eh, oftă Vlad, dacă-ţi mai arde de glumă, e semn că rana nu-i prea 
grea. 

— Hai, hai, gemu uriașul, că doar n-am să mor dintr-o zgârietură. Nu 
ăsta-i necazul, ci că ne-au scăpat din gheare! Dar a doua oară nu se mai 
întâmplă asta! 


— Aşa cred şi eu, încuviință Vlad Mărăcine. Nu cred să mai 
îndrăznească vreodată să mai calce "Ţara Românească! 

Cât de frumoasă li se părea tuturor dimineaţa aceea de 13 noiembrie 
1330, după istovitoarea luptă din ajun! 

Se nimerise o zi caldă și luminată din belșug de soarele peste măsură 
de darnic, o zi prietenoasă, aşa cum sunt zilele toamnelor românești. Oastea 
lui Basarab vodă făcuse popas înainte de a porni spre cetatea de scaun, 
Curtea de Argeș. Ca prin farmec se iviră berbecuţii în frigări mari deasupra 
focurilor şi burdușelele cu vin verde chihlimbariu de deal. Luminișul găsit 
lângă trei izvoraşe reci abia putea cuprinde atâta sodom de oșteni. Iar unul 
dintre ei, pesemne cu gândurile în pribegie peste râpi și văi, la vreo codană 
ce-l aştepta cu nerăbdare, își meșterise dintr-o fereangă de alun un fluieraș 
şi acum încerca să-i țină hangul altui tovarăș de plăcută și dulce suferinţă, 
care cânta de mama focului: „Am umblat pădurile, După ochi ca murele”, 
După care se gândi că parcă tot mai potrivit este să cânte: „Auzi, mândro, 
ori n-auzi, Ori n-ai gură să răspunzi? 

Auzi?!” 

Dar iată că în locul mândrelor, la care-i mâna dorul pe flăcăii cântăreţi, 
auziră pe Basarab vodă, care prinse a zâmbi cu mare plăcere și grăi către 
boierii ce-i înconjurau: 

— Dragi îmi sunt fecioraşii mei care de-abia au sfârşit lupta și găsesc 
putere să se gândească la mândrele lor şi să cânte de dor. Cu asemenea tărie 
de virtute, neamul nostru în veci nu piere. 

Bine că s-a sfârşit lupta, că mie, boieri dumneavoastră, îmi sângeră 
sufletul și amarnic mă mâhnesc când sunt nevoit să port războaie. Nu din 
fală şi trufie le-am purtat, ci ca să-i alung pe cotropitorii pământului nostru 
sfânt şi ca să-i cuprind laolaltă pe toţi cei ce sunt de același neam și grăiesc 
aceeași limbă, sau ca să le vin în ajutor celor năpăstuiţi de cei mai tari decât 
ei. Știu mai bine ca oricare altul că războiul aduce după sine moarte, 
pagubă, restriște. Ce a căutat Napolitanul în ţara noastră a găsit cu vârf şi 
îndesat! Și cred că i-a pierit pentru totdeauna pofta de a mai da ochi cu 
românii și de a mai cotropi pământul românesc. 


CAPITOLUL I. 


Aflăm cum voievodul Nicolae-Alexandru Basarab și banul Vlad Mărăcine 
fac o preumblare prin Țara Oltului, spre a împărți dreptate la fața locului, 


şi cum o ceată de tătari încalcă pământul românesc, încercând să răpească 
niște oaspeţi străini. 


Cincisprezece ani încrustaseră bătrânii pe răbojul vremii după bătălia 
de la Posada, ani puţini pentru trecutul omenirii, dar mulţi pentru viaţa 
vitezei Ţări Româneşti, care de-abia își ridicase cu mândrie fruntea printre 
celelalte ţări vecine. Asemenea izbândă, câştigată în asemenea împrejurări, 
nu se mai pomenise, şi învinşii înşişi povesteau cinstit în cronicile lor cele 
întâmplale, aşa precum fuseseră într-adevăr, ca să rămână spre amintire şi 
adâncă învăţătură acelora ce poartă războaiele din deșartă trufie peste capul 
şi voinţa noroadelor dornice de linişte și buna înţelegere. Anul 1345, mai 
vârtos ca ceilalţi, venise cu mare belşug de bucate și roade ale pământului. 
Cât să rămână întru îndestulare tuturor în ţară și să se trimită și în ţările 
doritoare de a avea bunătăţi româneşti la ele acasă: Ţara Românească trăia 
tot sub înțeleapta domnie a lui Basarab vodă, care veghea la Curtea de 
Argeş ca un adevărat şi bun părinte asupra fiilor săi preaiubiți. Numai la 
bănia din Oltenia se făcuse o schimbare. Bătrânul ban Radu Mărăcine, cel 
mai mare boier din ţară, şi cel dintâi în rang după Basarab vodă, el însuşi 
stăpânind ca un domnitor ţinuturile Olteniei, se stinsese din viaţă mai mult 
din pricina rănilor căpătate în atâtea şi atâtea lupte decât a anilor de viaţă. 

Iar în locul lui, Basarab vodă îl hotărâse ban pe tânărul Vlad Mărăcine, 
bărbat la treizeci şi cinci de ani, pe care-l cunoștea, îl prețuia foarte și-l 
iubea ca pe copilul său. 

— Numai că trebuie ajutat cu amândouă mâinile! Îi grăise domnul într- 
o bună zi fiului său Nicolae-Alexandru vodă. Așa precum mă ajuţi măria-ta 
pe mine la trebile domniei, dragul şi înțeleptul meu fiu! 

— Porunceşte, măria-ta şi preaiubite tată, şi voi aduce totul la 
îndeplinire deîndată! 

— Trebile băniei oltene nu-s prea ușoare. N-ar fi rău să te repezi 
pentru câtva timp la Craiova şi apoi să porneşti împreună cu banul Vlad 
Mărăcine prin Oltenia. Din aceasta preumblare numai bine ar ieși atât 
pentru ţară, cât și pentru oameni. 

În cerdacul larg şi înalt, cu stâlpi de lemn încrustaţi cu înflorituri alese 
ale culei din Craiova, în care locuia banul Vlad Mărăcine, în seara aceea de 
toamnă târzie, dar frumoasă, stăteau la o masă, cu două bărdace de vin 
vechi, oltenesc, rubiniu și cu aromă amăruie de pelin, doi bărbaţi cam de 


aceeaşi vârstă, stăpânul casei şi măria-sa Nicolae-Alexandru vodă, viitorul 
stăpânitor al Ţării Româneşti. 

— Iubite vere și cinstite bane Mărăcine, grăi rar voievodul, ca să-ţi 
spun drept, n-aş fi crezut să găsesc buna rânduială pe care am aflat-o în 
Oltenia. Eşti vrednic de toată lauda! Şi am să i-o spun aceasta şi măriei-sale 
Basarab vodă, din îndemnul căruia am purces aci, ca să te ajut cumva de va 
fi nevoie. 

— Măria-ta, răspunse, fără a se îngâmfa de laudă banul, am făcut și eu 
mai departe ce am văzut și ce am învăţat de la răposatul meu părinte, banul 
Radu. 

— Şi chiar mai mult! Adaose Nicolae-Alexandru vodă. 

— Acum, în drumul de întoarcere al măriei-tale la Curtea de Argeș, vei 
avea prilejul să vezi şi unele sate de la munte. Eu am să te însoțesc, mărite 
stăpâne, dacă încuviinţezi, până la cetatea de scaun. 

— Prea mare oboseala, bane! 

— Nu, doamne, căci, să-ţi spun cinstit, mi-e tare dor de măria-sa 
Basarab vodă. Și îmi mai potolesc aleanul după taică-meu, Dumnezeu să-l 
ierte! 

— De mult mă bate gândul, bane, să te întreb, și iartă-mă, rogu-te, 
dacă întrebarea mea îți cade poate cam nepotrivită: de ce ai tot stat singur 
până la vârsta asta? Socot că sunt multe fete care năzuiesc să-ţi fie cinstite 
jupânese! 

Banul Vlad Mărăcine stete oleacă pe gânduri și apoi răspunse 
zâmbind: 

— Nu mi-a venit ziua, luminate stăpâne! Și apoi nici nu m-a tras inima 
şi nici n-am avut răgaz pentru aşa ceva. 

Aci voievodul râse și glumi: 

— lată că eu mă aflu acum pe pragul însurătoarei de-a doua şi domnia- 
ta nici nu te gândeşti la cea dintâi! 

— M-au ţinut în frâu multe, măria-ta. Când mi-a fost lumea mai dragă 
a căzut război; apoi s-a săvârşit din viaţă bătrânul meu; după el, la scurtă 
vreme, am îngropat-o pe biată maică-mea! 

— Ai dreptate, dar cred că de aci înainte vei avea zile liniștite. Să ştii 
că şi Basarab vodă gândește cam la fel despre domnia-ta. Ei, noroc, și să fie 
într-un ceas bun, aşa precum tare bun este vinul acesta oltenesc! 

Și măria-sa Nicolae-Alexandru dădu bărdaca peste cap, ștergându-și 
apoi mustăţile cu multă plăcere. 


— Așadar, vorbi el mai departe, mâine te am bun tovarăș de drum și 
călăuză spre Curtea de Argeş, bane! 

— Ca să vezi şi câteva sate de munte, luminate stăpâne. 

Din depărtare se vedeau culmile semeţe ale munţilor Cozia, pe care-i 
tăia Oltul, însemnându-și cu mândrie matca în drumul său biruitor spre apa 
Dunării. 

Călăraşii domneşti şi ai băniei poposiră în satul Podeţu, sat de vad 
peste Olt de pe cuprinsul boierului Statomir. 

Nioolae-Alexandru vodă şi banul Vlad Mărăcine hotărâseră popas aci 
înainte de trecerea Oltului, când, deodată, dinspre sat, se auzi un zumzet 
crescând de glasuri omeneşti, de ai fi zis din depărtare că au pornit în 
băjenie uriaşe sute de roiuri de albine. 

Și cu adevărată uimire voievodul şi banul văzură înaintând prin praful 
drumului o ceată de vreo treizeci de oameni, strigând cu glas mare, iar un 
țăran bătrân din fruntea lor ţânând deasupra capului un şomoiog de paie ce 
ardeau vâlvătaie. 

— Dar ce poate să fie, bane, cu ceata aceasta de țărani, cum eu n-am 
mai văzut până acum? 

— Măria-ta, să dea Dumnezeu nici să-ți mai iasă în cale cu asemenea 
obiceiuri ale pământului. lată, şi-au aprins paie în cap, cum se spune prin 
partea locului, ca să fie văzuţi de departe. Semn că sunt tare năpăstuiţi, că 
răbdarea le-a ajuns la margini şi cuțitul la os. Înseamnă aceasta că cer 
dreptate de la domnie. 

— Să se apropie dar şi să-şi spună păsul! 

— Veniţi, oameni buni! Grăi banul. Măria-sa Nicolae-Alexandru vodă 
binevoieşte a vă asculta cu toată grija! 

Bătrânul, care îşi aprinsese paiele în cap, căzu în genunchi dinaintea 
calului domnesc; dar Nicolae-Alexandru sări repede din şa şi, aplecându-se 
spre jăluitor, îl luă de braţ, spunându-i: 

— Ridică-te, unchiule, și spune-ne care ţi-e necazul! 

Bătrânul îşi îndreptă faţa arsă de soare către voievod și grăi cu ochii 
umeziți de lacrimi: 

— Luminăţia voastră, s-a aflat şi la noi că aţi fost prin satele noastre 
spre a ști cum trăim. Și aflând că veţi face vad peste Olt la noi, iaca am 
îndrăznit să vă ieşim în cale, că nu mai putem de sila boierului Statomir! 

— Spune lămurit care e povestea? 


— Măria-voastră, iaca, scurt, ne pune la muncă mai mult decât trebuie 
şi ne ia din bucate mai mult decât se cuvine a-i da. 

Aci glasurile oamenilor care îl însoțeau pe bătrân se ridicară cu tărie: 

— Aşa e, măria-ta, cu drept grăieşte! 

— Unde se află acum acest boier Statomir? Întrebă vodă. 

— La casele lui, măria-ta, unde vă aşteaptă cu masa întinsă! 

— Nu, zău! Făcu Nicolae-Alexandru vodă. De-i așa, apoi va aștepta 
mult şi bine. Dar de ce nu v-aţi dus la bănie să vă plângeţi? lată, aci, în 
dreapta mea, se află măria-sa banul Vlad Mărăcine, care nu cunoaşte alte 
căi decât pe acelea ale dreptăţii şi vitejiei. Plânsu-v-aţi lui vreodată şi nu v-a 
ascultat? 

— Ba, doamne! 

— De ce? 

— Umblă vorba, măria-ta, că boierul Statomir ar fi unchiul măriei-sale 
banului și am socotit că vom cere dreptate de-a surda, în pustiu. 

— Rău aţi socotit, moșşule! Grăi banul supărat. Eu nu cunosc altă rudă 
decât dreptatea adevărată. Și până acum nimeni n-a avut a se plânge de 
judecăţile mele! 

— Apăi că nici noi nu ne plângem, măria-ta! 

— Să ni se aducă boierul Statomir aci, spuse banul Mărăcine cu 
strășnicie în glas, de tresăriră ca şfichiuiţi de bici cei treizeci de oameni. 

Un călăraș bănesc descăleca îndată și-i dădu calul unuia dintre ţărani 
care pomi alături de alți doi călărași ai domniei spre casa boierului Statomir. 
Și, fără prea multă zăbavă, boierul sosi în faţa judecății din mijlocul 
drumului. 

— Să trăieşti, măria-ta! Grăi el către Nicolae-Alexandru vodă. 

— Și măria-sa, banul Mărăcine nu? Îi întoarse vorba voievodul. 

— Apăi lui îi dau numai bună ziua, măria-ta, că mi-e, cum s-ar spune, 
nepot! 

— Aha! Îl vei cunoaşte astăzi pe acest nepot ca banul Mărăcine al 
Olteniei, cel dintâi boier al "Ţării Românești după Basarab vodă: domn și 
stăpân în ţinuturile oltenești. 

Boierul Statomir rămase uluit și nu mai slomni un cuvânt. Își plecă 
numai capul şi așa rămase, simțind că s-a petrecut ceva împotriva lui. 
Nicolae-Alexandru vodă îi făcu senin din ochi banului Mărăcine să înceapă 
judecata. Şi banul grăi cu aceeași tărie, cu care poruncise să se aducă 
pârâtul de faţă: 


— Iacă, boier Statomire, oamenii din satul domniei-tale și-au aprins 
paie în cap dinaintea domniei că nu mai pot trăi de cum îi jăcuieşti. Ce ai a 
ne răspunde la această pâră? 

— Minciuni, măria-ta, minciuni! 

— De vom fi dovediţi cu minciună, ridică glas bătrânul jăluitor, să fim 
spânzurați până la unul tustreizeci de români, iar de nu... Și se opri cu 
teamă parcă, să nu vorbească mai mult decât trebuie. 

— Treizeci sunt şi nu spun adevărul? N-aş crede! Rosti banul cu 
scârbă. Te-ai bizuit, după cum s-a şi văzut mai adineauri, că-ţi sunt nepot, 
precum ai spus. Dar te vei încredința că eu nu cunosc altă rudenie decât 
dreptatea, boier Statomire! Ai mai mult decât îţi trebuie și vrei tot mai mult 
de la niște nevoiaşi, care tot ei ţi-au agonisit avutul ce-l stăpâneşti astăzi, ei 
cu munca lor. Măria-ta, se întoarse banul către Nicolae-Alexandru vodă, 
binevoieşte a face carte de domnie cu iscălitura și pecetea măriei-tale 
precum ca să se dea înapoi oamenilor deîndată tot ce s-a luat cu japca şi că 
de li se va mai lua un bob de grâu mai mult din ce are drept boierul să ia, se 
va pedepsi fapta acestuia după cum se cuvine; surghiun sau opreliște în 
temniță. 

Ceata domnească, însoţită de oștenii băniei, străbăteau acum codrii 
munţilor Coziei, în care hălăduiau vietăţi ce le făceau faima în lumea 
vânătorilor, căci mai rar să se găsească în lumea întreagă păduri în care să 
se afle laolaltă: capre negre, urși castanii, râși fioroşi cu ciucuri la urechi și 
cocoși sălbatici de munte. Nicolae-Alexandru vodă, având lângă sine pe cei 
trei buni tovarăşi de călătorie, banul Vlad Mărăcine, Răduţu și Măciucă, 
tocmai treceau printr-un luminiș ţinând caii de căpestre, mergând agale, 
scrutând cu privirea caprele negre ce zburau din piatră în piatră, de pe o 
stâncă pe alta, întocmai unor păsări uriașe, fără de aripi. Când, deodată, un 
ghem de blană castanie se rostogoli la picioarele lor. Voievodul se opri și 
când se aplecă să vadă mai bine ce-i, un puișor de urs se-ntinse pe spate 
scâncind uşor, întocmai unui căţeluș. Nicolae-Alexandru vodă întinse mâna 
să-l mângâie și atunci se auzi un răget înfiorător: din dosul unei tise bătrâne 
se năpusti asupra îndrăzneţului vânător o namilă de ursoaică în două 
picioare şi cu ochii scăpărând de mânie. 

Voievodul abia avu timp să-și îndrepte trupul ca să-i ţină piept 
ursoaicei, dar să-și tragă junghiul din teacă nu mai apucă. Oştenii se opriră 
uluiți de neașteptata întâmplare, neștiind ce să facă. Nu era de pierdut o 
clipă măcar; iar cei de faţă încremeniseră de spaimă. Și atunci se auzi 


deodată un răcnet asemenea celui al ursoaicei, care se opri zăpăcită o 
clipită, întorcându-și capul mătăhălos dincotro venea neașteptatul glas. 
Atâta, căci în clipita următoare se întinse horcăind pe spate, ducându-și laba 
stângă la inimă. Când Alexandru vodă îşi îndreptă privirile uimite din 
ameţeala ce-l cuprinsese îl zări ca prin ceață pe banul Vlad Mărăcine, 
ştergându-și junghiul de blana ursoaicei și vârându-l liniștit în teacă. 
Voievodul îi întinse amândouă mâinile şi-l trase la piept, sărutându-l cu 
dragoste și recunoștință: 

— Frate Vlade, strânge-mă în braţe cu toată puterea că tot îmi va fi 
mai bine decât dacă m-ar fi strâns ursoaica! 

Și începu să râdă fericit că scăpase cu bine din primejdia de moarte 
prin care trecuse năpristan. 

Cetele de oșteni şi slujitori se îndreptau acum de sârg spre Curtea de 
Argeş. Ei lăsară Rucărul în urma lor, trecură de Albeşti și nu se opriră nici 
la Câmpulung, unde cei mai mulți aveau aşezarea, numai ca să ajungă mai 
degrabă la cetatea de scaun, spre a se înfățișa măriei-sale Basarab vodă, 
care adăsta cu multă nerăbdare. Dar pe când caii mergeau în trap ușor la 
vale, cam la jumătate de drum între Câmpulung și Curtea de Argeș, dintr-o 
pădure de fag apropiată se auziră strigăte înfricoşate într-o limbă 
neînţeleasă, dar care păreau de ajutor. Nicolae-Alexandru vodă ridică 
dreapta şi ceata călărașilor se opri pe dată. 

— Ian ascultați, feţii mei, şi deslușiți-mi ce poate fi?! 

— Nu mai încape îndoială că cineva cere ajutor, măria-ta! Și cată să-l 
dăm cât mai grabnic! Spuse banul Mărăcine. 

Dar iată că strigătele încetară brusc şi, în liniştea ce se lăsase, de se 
auzea fâlfâitul pasării în văzduh, un nechezat puternic de armăsar îi făcu pe 
toți să tresară. 

— Măciucă, strigă banul Mărăcine, și tu, Răduţule, și cine mai vrea 
dintre voi, după mine! Ceva ciudat se petrece aici şi nu pot pleca mai 
departe până nu voi şti ce este. Hai, copii, suntem români doar şi nu putem 
sta cu mâna în sân când ni se cere ajutor. 

Și banul îşi îndreptă privirea către Nicolae-Alexandru vodă, cerându-i 
din ochi încuviinţare. 

— Grăbeşte-te pe cât poţi, bane! Iar de va fi nevoie cumva şi de noi, 
nu pregeta să ne chemi! 

Cei trei buni prieteni săriră de pe cai și cu spada în mână pormiră 
printre copaci. Și alţi vreo zece voinici îi urmară îndată la câţiva paşi 


depărtare. Nici râsul din codrii românești n-ar fi călcat mai uşor ca ei; 
aproape că nu se auzeau oamenii unul pe altul. Deodată, la gura unei 
peşteri, văzură o ceată de tătari târând o fată și patru bărbaţi ce păreau 
străini de ţară după straie, căznindu-se să-i ducă în întunecimea peșterii. Cei 
prinși se zbăteau şi gemeau înăbușit, dar nu mai puteau striga după ajutor, 
căci tâlharii le astupaseră gura. Și cum pășşeau fără a se face simţiţi, se 
aruncară deodată oltenii noştri pe tătari. În câteva clipite îi doborâră la 
pământ şi-i legară împreună fedeleş doi câte doi, coate-n coate, de nu 
puteau să se mai miște măcar, necum să-ncerce a fugi. Banul Mărăcine sări 
şi o ridică pe fată, în timp ce soţii săi văzură de cei patru străini. 

Când fata îi zări pe tâlhari legaţi la câţiva paşi de ea şi pe banul 
Mărăcine că-i întinde mâna cu atâta bunătate se prăbuşi la pieptul lui, 
hohotind de plâns; iar cei patru bărbaţi nu mai știau cum să le mulțumească 
binefăcătorilor lor. Banul îşi dete seama ce limbă vorbesc străinii, se 
îmbujora de plăcere, iar gândul îi fugi cu recunoștință la părintele Antonius 
de la biserica Sân Nicoară din Curtea de Argeș, care-l învățase cu răbdare să 
vorbească în acest frumos grai. Fericit că se poate înțelege cu aceia pe care- 
i scăpase din mâna tătarilor, Mărăcine o întrebă pe fată în dulcea limbă a 
Franciei: 

— Ce s-a întâmplat, preacinstită domniță? 

Fata își ridică uimită căpșorul spre el şi atunci abia văzu banul că are 
în față pe una din cele mai frumoase fete pe care le întâlnise în viaţă: părul 
bălai, revărsat pe umeri, ochii de un albastru închis, cum e câteodată cerul 
de primăvară când se lasă seara, faţa albă și îmbujorată, mijlocul subțire de 
să-l cuprinzi în două mâini numai. Lacrimile, ce până atunci curseseră 
şiroaie pe obrajii fetei, se zvântară ca prin farmec. Era atât de uimita că 
auzea în ţara aceasta îndepărtată pe cineva vorbind limba patriei sale, încât 
nu-i venea a crede. I se părea că visează sfârșitul frumos şi plin de farmec al 
unui vis îngrozitor până atunci. Bărbatul din faţa ei o făcuse să-şi piardă 
cumpătul, pe ea care stătuse de atâtea ori în fața capetelor încoronate și a 
prinților. Binefăcătorul ei era în puterea tinereţii, cam la treizeci şi cinci de 
ani, câţi împlinise banul Mărăcine. Îi plăcea părul lui negru ce-i ieşea în 
neorânduială de sub căciulița de samur cu pană verde; o atrăgeau ochii lui 
negri, ageri, pătrunzători şi totuși plini de o nesfârşită blândeţe, așa cum nu 
mai văzuse la alt bărbat încă. Se uita cu drag la barba lui neagră, tăiată 
scurt, şi la mustăţile frumos răsucite, ce parcă-i arătau şi mai puternic 
frumuseţea nasului drept, fără cusur, al oşteanului, ce se vedea că nu-i om 


de rând atât după înfăţişare și îmbrăcăminte, cât şi după ascultarea ce i-o 
arătau ceilalți. De înălțime potrivită, tras la trup, părea că-i stăpâneşte totuşi 
cu puterea lui pe toți ceilalţi, care erau cu mult mai înalți și mai voinici 
decât el. 

„Doamne, de n-ar fi însurat! Gândi fata, într-o doară. Și îndată își 
continuă alt gând: Ce proastă sunt! Chiar de n-ar fi, cum s-ar putea oare să-l 
păstrez pentru mine numai după această ciudată întâmplare”. Toate acestea 
durară atâta timp cât îi trebuia fulgerului să spintece bolta cerului cu săgeata 
frântă a luminii sale. Fata era ameţită de toate. Ştia ce se petrecuse cu ea, 
dar acum nu mai ştia ce se petrece. Omul ce o privea stăruitor o întrebase 
ceva şi aştepta nedumerit; iar ea nu-i dăduse încă răspuns. Și într-un târziu, 
făcând o sforţare îngăimă: 

— Am fost răpiți de aceşti sălbatici, seniore, desigur ca să fim 
răscumpăraţi în schimbul multor pungi cu aur. Dar, mai întâi, lăsaţi-mă să 
vă mulțumesc din suflet pentru ajutorul dat! Nu știu cum am să vă pot fi 
recunoscătoare! 

— O, domniţă, nu mi-am făcut decât datoria. Şi că v-am cunoscut este 
pentru mine cea mai mare răsplată a faptei mele. Îngăduiți-mi să vă spun 
cine sunt: banul Vlad Mărăcine de la Craiova şi dumnealor, tovarășii mei de 
oaste! 

— lar eu sunt, seniore, Maria de Valois din Francia, de la Paris. 
Călătoresc împreună cu fratele meu Charles de Valois, cu abatele Honoré, 
confesorul nostru, şi doi prieteni de credinţă ai tatălui meu, care au primit să 
ne însoţească, spre a ne feri de primejdii. Dar, după cum vedeţi... Făcu ea 
surâzând. 

Cei patru bărbaţi străini se înclinară cu respect în fața banului, care 
spuse din nou: 

— Mă iertaţi că sunt nevoit să vă întreb: cu ce prilej treceţi prin ţara 
noastră? 

— Vă răspund tot eu, seniore, spuse Maria. „Ioane de copii 
neascultători”, veţi spune când veţi afla. Am însoţit la Braşov pe o soră a 
părintelui nostru, care a rămas acolo, la un alt frate. Ne plac călătoriile mai 
mult ca orice pe lume. Caleașca noastră era bună și încăpătoare, iar drumul 
acesta ni se părea cum nu se poate mai ademenitor. La Braşov, cât am stat la 
unchiul nostru, serile, după-masă, rămâneam până târziu, povestind. Şi într- 
una din aceste seri a venit vorba despre ţara dumneavoastră, seniore, despre 
aceste frumoase şi bogate ţinuturi româneşti. Și am auzit povestindu-se 


întâmplări ca din basme. Ni s-a vorbit în cuvinte frumoase și alese despre 
stăpânitorul ţării Basarab şi despre faimoasa luptă care s-a dat acum 
cincisprezece ani la Posada. Și atunci, în mintea noastră tânără, 
înfierbântată de povestirea acestei lupte vestite, s-a aprins dorința aprigă de 
a vedea locul bătăliei... Și mai ales pe Basarab, voievodul ţării, care s-a 
arătat un mare şi neîntrecut ostaș. 

Cei patru însoțitori încuviinţară din cap, înclinându-se din nou cu 
respect şi zâmbind. Banul Mărăcine răspunse surâzând: 

— Atunci să ne grăbim, domniţă, căci ne aşteaptă chiar fiul domnului 
Basarab, măria-sa Nicolae-Alexandru vodă. Până la Cetatea de Argeş veţi 
avea vreme să-mi povestiţi tot ce aţi mai întâmpinat. 

Și, schimbându-și glasul, banul Mărăcine strigă cu asprime, uitându-se 
crunt la tătari: 

— Iar pe tătarii aceștia legaţi-i acum câte unul, puneţi-i pe caii lor și 
privegheaţi-i până la cetate! Avem de vorbit cu ei pe-ndelete. 


CAPITOLUL II. 


Aflăm cum fulgerător se înfiripă o mare și mistuitoare dragoste, ce va 
întâmpina greutăţi şi al cărei sfârșit nu poate fi bănuit încă. 


Într-adevăr, îndată ce sosiră la Curtea de Argeş, după ce oștenii se 
înfăţișară lui Basarab vodă, cel dintâi lucru făcut de acesta fu să-i cerceteze 
îndeaproape pe tătarii prinși cu tâlhăria în pădure. Aducându-i legaţi şi sub 
puternică pază înaintea sa, Basarab vodă le grăi: 

— Dacă ţineţi la viaţa voastră, spuneţi-mi de ce ați pătruns în ţară, câţi 
ca voi au mai făcut aceasta şi pe unde se află acum? 

Tătarii își plecară capetele, fără să rostească un cuvânt. Voievodul 
vorbi mai departe liniștit: 

— Pentru încălcarea hotarelor şi răpirea făptuită vi se cade moartea. 
Dar vă puteţi scăpa viaţa, dacă-mi spuneţi ce v-am cerut, până nu va fi prea 
târziu! 

Nici de astă dată nu se auzi nici o vorbă. Atunci Basarab ridică dreapta 
şi rosti apăsat: 

— Călăul să-și facă datoria! 

Oștenii de pază îi împinseră pe tătari spre ieşire, când aceștia strigară 
cu toți deodată: 

— Vorbim, măria-ta! 


La fel de liniștit ca şi până acum, Basarab grăi: 

— Să spună maimarele vostru! 

— Luminăţia ta, începu cel mai bătrân dintre tătari, este drept că au 
intrat în Ţara Românească dintr-ai noştri acum puţini în iscoadă; dar, la 
hotare, stau strânse oști care vor să intre deodată prin mai multe părți, după 
obicei, ca să jefuiască! 

— Aha, făcu vodă, muşcându-și mustaţa. Să cătăm deci a le întâmpina 
şi a le da învăţătura cuvenită, aşa cum am mai dat-o cândva şi altora, care s- 
au cuminţit apoi. Și dincotro li-e pornitul? 

— Dinspre gurile Dunării, doamne! 

— Să-i ducă la păstrare sub strașnică pază, hotărî Basarab asupra 
prinşilor. 

Îndată după scoaterea tătarilor din sală, vodă vorbi oştenilor săi de 
nădejde: 

— Iubiţii şi bunii mei prieteni de oaste, învăţătura mea de la viaţă și 
simţul meu îmi spun că nu poate fi prea mare pricină de îngrijorare. Le vom 
ieși totuşi tătarilor înainte pe drumuri care să meargă spre Mare. Deci grijiți 
să se dea sfară-n ţară, ca oamenii să fie pregătiți de luptă. Căci mai bine să 
se îngrijoreze şi nimica să nu se întâmple, decât să fie primejdie fără de 
pregătire. 

Pentru întâia oară în viaţa lui, banul Mărăcine aștepta cu mare şi abia 
stăpânită nerăbdare să se sfârşească sfatul cu vodă. Mergea acum pe ulițele 
cetății aşa de repede, încât parcă fugea. Voia să ajungă cât mai curând la 
biserica papistaşă Sân Nicoară, unde slujea fostul său învăţător întru limba 
frâncească, părintele Antonius. Dar de data aceasta nu atâta pentru faţa 
sfinţiei sale, cât pentru oaspeţii pe care-i adăpostise în acea seară călduţa și 
senină de noiembrie cuviosul abate. Sosit în fața porţii grele de stejar, 
țintuită în fier pe de margini, banul stătu câteva clipite, ca să-şi astâmpere 
bătăile prea repezi ale inimii, își umezi buzele uscate și bătu ușurel cu 
ciocanul ce atârna nepăsător la graba şi neliniștea sa. Părintele Ambrozius, 
chelarul bisericii, îl recunoscu și-l pofti cu adâncă plecăciune înăuntru. 
Când banul deschise ușa încăperii în care știa că-l găsește pe părintele 
Antonius, acesta se afla la masă cu cei cinci oaspeţi. 

— Bucuroşi de alți oaspeţi, părinte Antonius? Îl întrebă banul în 
românește. 

— Te aşteptam toți cu multă nerăbdare, răspunse Antonius tot în limba 
țării; dar, mai mult decât toţi, preaiubita noastră fiică sufletească Maria de 


Valois. 

Fata, auzindu-şi numele, bănui ce s-a spus şi se îmbujora toată; dar și 
în obrajii banului se suiră flăcări. Și Maria îndrăzni: 

— Până când voi avea prilejul să învăţ această frumoasă limbă 
românească, vă rog să vorbiţi așa, ca să pot pricepe şi eu ce spuneți. 

— Iertare, domniţă, rosti de astă dată în limba frâncească banul, e vina 
mea că am început vorba în românește. 

— Bane, continuă Antonius, fii bun, rogu-te, şi aşază-te în capul 
mesei, care, după cum vezi, îşi are scaunul gol şi te așteaptă. Banul 
Mărăcine se aşeză mulțumit și îmbrățişă cu o repede privire întreaga 
încăpere luminată de sfeșnice mari de argint și lumânări de ceară. Apoi își 
opri ochii asupra fetei care-i plecă pe ai ei clipind des, fără să ştie ce să 
spună. Dar îi veni într-ajutor abatele Antonius, umplându-i o cupă cu vin 
rubiniu și grăind: 

— Bane, cinsteşte-ne vinul, carele nu știu dacă-l întrece pe al domniei- 
tale, dar cred că este la fel de bun şi — făcu el cu adânci înţelesuri — îmbietor 
la vorbă! 

Mărăcine prinse cupa de argint, o ridică înspre Maria de Valois și 
spuse cu glas cald, învăluitor: 

— În sănătatea domniţei Maria și a tovarășilor săi de călătorie! 

La un semn al părintelui, tuspatru bărbaţii se ridicară şi veniră să 
ciocnească cu banul. lar acesta, la rândul său, se îndreptă cu pocalul în 
mână spre fată. Dar Maria îşi lăsă cupa pe masă şi, ridicându-se în picioare, 
ieși întru întâmpinarea banului, care, cu pocalul întins, se găsea în mare 
încurcătură, căci nu ştia ce să facă. 

— De ce ai lăsat cupa, domniță Maria? Oare să înţeleg că nu doreşti să 
ciocnești cu mine? 

Pe obrazul fetei înfloriră două gropiţe într-un surâs plin de farmec: 

— Nu, bane! Și luându-i cupa din mână şi o duse la buze, sorbind și 
apoi o întinse din nou lui Mărăcine, care, cuprins de o neașteptată fericire, o 
dădu repede peste cap dintr-o dată, în râsetele binevoitoare ale celor de la 
masă. 

— Adânc grăitoare fapta Mariei! Ţinu să-și spună părerea abatele. 
Asemenea ritualuri se îndeplinesc numai în anumite împrejurări 
binecuvântate. 

De data aceasta însă, Mărăcine îi dădu răspunsul grabnic: 


— Dar şi această împrejurare este blagoslovită, cinstite părinte 
Antonius. 

— Întocmai aceleaşi vorbe voiam să le spun şi eu! Adăugă zâmbind 
Maria. 

Dar abatele băgase de seamă că banul Mărăcine este frământat de 
neliniște. 

— Bane, simt că nu eşti la largul durnitale, cum se spune. Ce s-a 
întâmplat? 

— Părinte, s-ar putea ca mâine dis-de-dimineaţă să plec din Curtea de 
Argeş. 

Un murmur de tristețe și dezamăgire se auzi în încăperea liniștită și 
ochii Mariei se umeziră de mâhnire. Banul spuse mai departe: 

— Şi am a-ţi face, cinstite părinte, o mare şi călduroasă rugăminte: cât 
voi lipsi eu, te rog din suflet să le fii cinstită gazdă acestor aleşi și preaiubiți 
oaspeţi, să nu ducă lipsă de nimic şi la a mea întoarcere, voi face toate cele 
de cuviinţă. 

— Se va îndeplini totul după voia dumitale, bane, răspunse Antonius. 

— Şi-acum, grăi banul, vă rog îngăduiţi-mi să stau de vorbă între patru 
ochi cu domniţa Maria! Şi întinse mâna, prinzind-o pe a fetei care şi pornise 
spre el cu blândeţe, toată numai un zâmbet, ca şi cum l-ar fi cunoscut și 
îndrăgit de ani de zile. 

De data aceasta, bătrânul vodă Basarab, pentru întâia oara în domnia 
sa, nu mai plecă la război. Anii mulţi şi grei ce trecuseră peste capul său 
albit, precum și metehnele ce-i rămăseseră în urma rănilor primita în luptele 
de demult îl împiedicau. 

— Dar merg feciorii mei, avându-i în frunte pe Nicolae-Alexandru 
vodă şi pe banul Vlad Mărăcine! Grăi Basarab râzând. 

— Toţi la un loc nu facem cât Basarab vodă singur, când era în zaua 
măriei-sale! Îi luă vorba din gură banul Mărăcine. 

— Nici pomul bătrân nu mai dă spre sfârșitul vieţii sale roade ca în 
tinereţe. Vorba din bătrâni: „Viaţa omului, ca și a pomului”. Eu ce am avut 
să vă spun, feţii mei, v-am spus. 'Tătarii sunt viteji şi vicleni, să ştiţi. Și cum 
v-o mai lumina Dumnezeu. 

Toamna acelui an părea o vară prelungită în neştire. Vremea caldă şi 
prietenoasă nu cerea încă straie grele şi oștenii se mișcau în toată voia. 
Copacii îşi păstraseră bogăţia de frunze, numai că verdele pălise sau 
ruginise, iar vântul parcă aștepta o poruncă ce întârzia să sosească, spre a 


porni să-şi abată grozava tărie printre crengi și să alunge foile veştede, care 
întocmai unor păsări desprinse din basme nu știau să zboare decât de sus în 
jos spre pământ. În drumul lor, oștile româneşti nu întâmpinară nici picior 
de tătar. De abia în Dobrogea, spre miazănoapte, aproape de începutul 
gurilor Dunării aflară știri despre aceşti cotropitori puși pe omoruri și 
prădăciuni. Călărașii înaintau uşor în pas domol ca de recunoaștere. 

— Avurăm parte de vreme bună până acum, începu banul Vlad 
Mărăcine vorba. 

La care măria-sa Nicolae-Alexandru răspunse: 

— De ar mai tine așa încă pe cât a fost de când am pornit la drum, ar fi 
bine. Dar cred că de-acum încolo începe greul. 

— 'Tătarii şi-au lăsat semnele trecerii. Sate pârjolite, puțuri spurcate cu 
mortăciuni și otravă... Şi pustiul în urma lor, grăi mai departe banul. 

Iar voievodul îi răspunse, înăbuşindu-și un oftat: 

— O neliniște, ce m-a cuprins şi parcă-mi apasă sufletul, vrea să-mi 
dea de veste că nu peste multă vreme ne vom ciocni cu ei. Deci să fim cu 
mare luare-aminte la cel mai mic semn, la cel mai neînsemnat zgomot. 

Și, ridicând dreapta, opri convoiul şi spuse: 

— Voi, cei zece călăraşi din dreapta, faceţi calea-n-toarsă, daţi ocol 
satelor și pădurilor din împrejurimi și veniţi să ne spuneţi ce aţi găsit, iar noi 
vom merge în acelaşi pas domol, așa că ne puteţi uşor ajunge din urmă. 

Dar iată că hăt, departe, în fundul drumului pe care mergeau, se ivi 
ceva ca un nor negru ce înainta fără prea mare grabă. Oştenii români se 
opriră din nou și Nicolae-Alexandru vodă grăi cu nedumerire: 

— Ce-ar putea să fie acel nor care se mișcă într-acoace, bane? Tătarii 
cumva?! 

— N-aş crede, măria-ta, răspunse Mărăcine, după ce scrută zarea cu 
privirea sa ageră. Prea vin încet. Și apoi ce se vede, nu pare a fi pe cai. 
Tătarii nu vin decât călare și nu descălecă decât la mare impas! 

— Așa-i! Atunci? 

— Eu zic să fim gata de luptă totuși și să pornim în goană către norul 
care se vede. Că până ajungem în apropiere s-o desluși ce este și atunci om 
vedea ce avem de făcut. 

Și, după sfatul banului Mărăcine, porniră în trap cu săbiile scoase. Dar, 
apropiindu-se, care nu fu mirarea lor să vadă că norul se destramă în pâlcuri 
de români în cămașă și în izmene cu coase, securi, seceri şi toporiști, cu 
părul vâlvoi şi aprinși la față de o aprigă mânie. 


— Încotro, oameni buni? Întrebă voievodul. 

— După tătari, boierule! Răspunse acela ce părea căpetenia lor. 

— Ca şi noi! Acu' e vorba: unde sunt tătarii? La răsărit, încotro 
mergem noi, sau la apus, unde aţi pornit voi? 

— S-au revărsat puhoi peste tot, boierule, da' stau ascunși și ies la jaf 
când le vine bine, mai mult noaptea. Da' noi am aflat că sunt în mare 
mulțime taman în locurile dinspre care veniți domniile-voastre. 

— De-i aşa, să ne aşteptăm oamenii trimiși în iscoadă. Descălecaţi, 
copiii mei, dar fiți gata cu pala în mână! 

Abia spre seară se întoarseră cei zece călăreţi, având unul mai mult cu 
ei. 

— Ce-i cu omul acesta, după straie român, dar după înfăţişare tătar? 
Întrebă Nicolae-Alexandru vodă cu uimire. 

— Măria-ta, au fost trei, dar cu ăilalți doi, neînțelegându-ne, i-am 
trimis pe ceea lume şi l-am păstrat pe acesta, care-i mai de Doamne-ajută 
ceva! 'Lustrei erau îmbrăcaţi cu straie românești, crezând că au să ne înșele. 
Dar chipul lor i-a trădat 

— Ce aţi aflat de la ei? 

— Numai de la ăsta, măria-ta! l-am făgăduit viaţa și ne-a spus tot după 
ce i-am tăiat pe ăilalți în faţa sa. L-am luat cu noi, că de nu s-or adeveri cele 
spuse de el, îl trimitem pe loc să le ţină de urât celor doi! 

— Şi ce-a spus? 

— Că tătarii se află strânși toţi în tabără dincoace de gurile Dunării, 
lângă Tulcea. Sunt puși pe jaf şi ce strâng trimit peste hotare. Acu' va să se 
lase în ţinuturile de lângă Dunărea Veche, după cum spune prinsul nostru, 
ca să prade ce a mai rămas de prădat. 

— Şi-acum unde se află vrăjmașii? 

— Ne duce el într-acolo, măria-ta! 

— Să pornim dară, că destul ne-am odihnit! 

Oastea română se adăposti în spatele unor movile de piatră, acoperite 
de tufe şi arbori pitici. În faţă se întindea câmpia până în depărtări, arsă de 
soarele toamnei încă în putere. Dar pe ea, afară de doi-trei salcâmi răzleți, 
nimic. Deodată liniștea ce stăpânea ţinutul, care părea pustiu, se sparse de 
tropotul îndepărtat al unor cai iuți, de credeai că cineva bate darabana pe 
pământ cu o mie de degete odată. Și banul Mărăcine, cuprins de un fior ce 
făcuse să-i zvâcnească mai repede inima-i vitează, dornică de lupte, strigă: 

— Vin tătarii! 


— Vină sănătoși! Îi răspunse vodă Nicolae-Alexandru îmbucurat, că 
ştiu că n-or să mai plece la fel. Apoi întorcându-se către ostași le strigă: Fiţi 
gata, copii! Scutul și spada; numai ochi; caii cu pintenii-n burtă și nu uitaţi 
ce v-am spus! De asta atârnă izbânda noastră. Doamne ajută! 

Și abia isprăvi vodă, că oştenii români văzură în zare un nouraș ce 
venea de astă dată vijelios spre movile, mărindu-se uimitor, pe măsură ce 
înainta. lar la câteva sute de paşi îi văzură pe tătari gonind pe caii lor 
mărunți și iuți şi-i auziră răcnind îndemnuri de luptă. 

— Bane, abia mai avu timp să strige Nicolae-Alexandru, domnia-ta iei 
aripa stângă, iar eu pe cea dreaptă! Fiţi gata, copii, caii încordaţi! lată-i, hai- 
daaațţi...! 

Și când tătarii se găsiră la numai treizeci de paşi, de i-ar fi prăbuşit în 
ciocnire pe cei aflați în calea lor, brusc oastea română se despică în două și 
ceata tătarilor se lovi cumplit, spărgându-se de movilele stâncoase într-un 
vaier înfiorător. Caii căzură unii peste alții, frângându-și picioarele subțiri și 
prinzându-i pe călăreţi sub ei. Și atunci românii, cu strigăte de biruinţă, se 
năpustiră asupra lor, trecându-i prin ascuţișul săbiilor ce nu aveau odihnă. 

— Pe ei, copii! Se auziră românii. Unul să nu scape! Să nu mai cuteze 
a călca pământul românesc! 

Dar şi tătarii erau sprinteni și plini de îndrăzneală. Cei scăpaţi, neatinși 
din învălmăşeala cailor, săriră cu agerime, se strânseră cu o nemaipomenită 
iuţeală unul lângă altul, cu iataganul în mână, și dându-se toţi ca unul 
deodată la câţiva paşi înapoi, cu urlete îngrozitoare de mânie, săriră pe 
români. Și atunci se văzu în această ciocnire cu tătarii ceva ce nici românii 
şi nici dușmanii acestora nu mai văzuseră. 

Ca din senin, parcă ţâșnind din pământ, se ivi o arătare mătăhăloasă, 
un uriaș cu părul vâlvoi şi cu ochii holbaţi de furie, purtând cu amândouă 
mâinile pe deasupra capului o măciucă pe măsura lui, pe care, învârtind-o 
cu o iuţeală uimitoare, intră în mijlocul tătarilor ca într-o apă, spărgându-le 
ceata și culcându-i la pământ în câteva clipite ca secerați. 

— Uraaa, Măciucă, trage-i, Măciucă! 

Dușmanii rămași în picioare o rupseră la fugă, îngroziţi ca de o 
minune. Dar cu Măciucă nu era de glumit. Pe cât de mare la trup, pe atât de 
sprinten era la fugă. Din câțiva paşi îi ajunse și-i doborî şi pe cei rămași, 
care nu se mai ridicară de la pământ în vecii vecilor. Câţiva tătari scăpară pe 
caii lor repezi şi o rupseră la fugă înapoi cu spaimă în oase pentru toată 


viaţa, având ce să-i povestească hanului după această nemaipomenită luptă 
cu românii. 

Dar iată că zilele s-au înșiruit mai multe decât se așteptau războinicii. 
Luptele mărunte de harță ce au urmat și alungarea peste hotar a 
cotropitorilor le-a răpit multă vreme. Și când au cătat încrustările pe răboj, 
au băgat de seamă că se află în preajma Crăciunului. Dacă nu dădeau zor cu 
întoarcerea, sfânta sărbătoare i-ar fi putut prinde pe drum. lar când oștile 
intrară în cetatea de scaun, le întâmpinară colindătorii care umpleau ulițele 
cu larma lor veselă. Zăpada se aşternuse din gros. Tot mai ningea încă, 
bogat, cu fulgi mari cât floarea de cais; şi se stârnise taman acum un pui de 
viscol ce o spulbera în faţa cailor, care începură să strănute zgomotos. 
Banul Mărăcine mergea pe calul său negru ca smoala, ţintat cu stea albă în 
frunte, cu botul și urechile albe și cu dreptul din față pintenog. Era mai 
nerăbdător ca niciodată să ajungă la vodă, ca apoi să se repeadă la biserica 
Sân Nicoară. Se afla în stânga lui Nicolae-Alexandru vodă, care călărea un 
roib cu părul luciu, de ai fi zis că-i dat cu cine ştie ce unsori rare. Avea 
măria-sa chef de vorbă şi nu-și putea lămuri de ce banul este atât de tăcut în 
această seară, când toată suflarea trebuia să fie veselă şi pusă pe petrecere, 
mai cu seamă că luptele se sfârşiseră cu bine. 

— Bane, mi-a plăcut mai mult ca niciodată Măciucă al domniei-tale. 

— Şi mie, măria-ta, încuviinţă banul. A voit să ne arate ce poate și ce 
nu ne-a putut arăta la Posada! 

— Şi de n-aş şti că-l socotești ca pe un frate bun, mai că ţi l-aş cere 
pentru curtea mea! 

Aci Mărăcine tresări din toropeală; 

— Măria-ta, zise el, ar fi ca şi când mi-ai lua mâna dreaptă. 

Vodă Nicolae-Alexandru râse subţire: 

— Asta-i, bane, ca și când mi-ai spune că Răduţu, fratele de lapte al 
domniei-tale, ţi-e stânga! 

— Mai aşa, mărite stăpâne! Râse de astă dată și banul. 

— Of, bine că am ajuns acasă! lată, straja ne aşteaptă cu porţile 
deschise. 

Nicolae-Alexandru vodă, înălțându-se drept în scări, strigă cu voce 
tunătoare: 

— Bine v-am găsit, flăcăi! 

— Să trăieşti, măria-ta! Ţâșni din zeci de glasuri urarea oștenilor. 


Dar, ca la o poruncă neauzită, oastea nou sosită își îndreptă privirile 
spre palatul domnesc. Vodă Basarab bătrânul îi privea din pridvor cu 
bunătate părintească şi-i aştepta cu nerăbdarea lui dintotdeauna. Și atunci 
toți, ca la aceeaşi poruncă, izbucniră într-o urare caldă, ce le venea din 
adâncul sufletului pentru bărbatul care le ridicase ţara la cinstea de care se 
bucura acum: 

— Să trăieşti întru mulţi ani, măria-ta! 

Sosit în mare grabă la biserica Sân Nicoară, banul Mărăcine nu mai 
trebui să-și piardă vremea bătând în poartă și așteptând să i se deschidă. 
Porţile erau date de perete şi biserica deschisă pentru slujba de seară. Din 
tindă, Vlad aruncă o privire în sfântul lăcaș, crezând că o va vedea pe aceea 
pe care sufletul său o dorea cu atâta putere în acele clipe, dar biserica era 
goală. 

„Aşadar, toți se află încă în casa părintelui Antonius”, cugetă banul şi, 
din câţiva paşi, fu la ușă, ciocăni şi o deschise fără să mai aştepte a fi poftit 
de nimeni. 

În încăpere însă nu se aflau decât abatele şi părintele Ambrozius 
Chelarul. 

— Plecăciune, cuvioşi părinţi! Îngână banul. Și bine v-am găsit 

— Bine-ai venit, bane, îi răspunse Antonius după vreme îndelungată 
foarte. 

— Războiul ştii când începe, părinte, dar când sfârşeşte niciodată. Dar 
unde-s oaspeţii sfinţiei-tale? 

Antonius dădu din cap cu amărăriune, oftă şi spuse în şoaptă, de parcă 
ar fi rostit o mare taină: 

— Cred că au sosit de mult în Francia! 

Banul rămase ca trăsnit. De abia putu să rostească cu glasul răgușit și 
sugrumat de supărare: 

— Cum aşa? Când au plecat? Și de ce au plecat? 

— O, fata n-are nici o vină! Dacă ar fi fost după ea, te-ar fi așteptat 
până-n veac! Dar, după ce au trecut trei săptămâni de la plecarea domniei- 
tale, fratele ei a dat semne de nerăbdare și a spus întocmai ce spuseși 
odinioară domnia-ta, bane: „La război ştii când porneşti, dar când te întorci 
niciodată. Luptele acestea cu tătarii pot dura şi un an. Ai noştri ne așteaptă 
îngrijoraţi, iar noi zăcem pe aici, fără de nici un rost!” Așa a vorbit Charles 
de Valois, iar ceilalți i-au ţinut hangul. Fata s-a împotrivit din răsputeri 


sărmana; ea ar fi voit să rămână singură aici și să te aştepte. Dar ei au luat-o 
cu de-a sila. 

— Ah, părinte, părinte, se căină banul rănit în suflet, cu de-a sila 
trebuia s-o ţii sfinţia-ta şi să mi-o păstrezi, aşa precum te-am rugat din 
inimă când ţi-am încredinţat-o. 

— Eşti nedrept cu ea, o judeci cu mare greșeală, bane, să ştii! Fata nu 
putea face nimic. 

— De ce? 

— Pentru că cei patru însoțitori ai ei, dându-și seama că Maria are 
gânduri de fugă, au legat-o şi au ţinut-o închisă în casă până în ziua plecării! 

— Ah, de l-aş avea în mână pe acest Charles de Valois, l-așş strivi ca pe 
un șarpe veninos ce este! 

— Liniştește-te, bane! Bea, te rog, această licoare gălbuie. Așa, și 
gândeşte-te că în viaţă ne aşteaptă multe împrejurări bune sau rele, la care 
nici n-am visat vreodată; iar ele sosesc atunci când ne aşteptăm mai puţin! 
Dar acestea vin pe rând: când rele, când bune! Eu sunt încredinţat că nu se 
poate, după această grea încercare prin care a trecut și trece încă sufletul 
domniei-tale, să nu se ivească și împrejurarea cea bună care să-ţi 
îmbucureze inima, făcându-te să uiţi toată amara supărare de astăzi. 


CAPITOLUL III. 


In care lucrurile par a se îmbunătăți întrucâtva născând nădejdi în sufletul 
banului Mărăcine. 


Primăvara anului 1346 părea că se înstăpânise de-a binelea în Țara 
Românească. Luna lui Mărţişor venise cu zile zbârlite nu numai cât ţinuseră 
babele, dar chiar şi spre sfârşitul ei. 

Dar Prier, care era la mijlocul primăverii, se arătase cu soare puternic 
şi totuși dulce; pomii, dezgoliți până mai ieri, primiseră deodată podoabă 
albă, ca prin farmec, peste noapte, de parcă s-ar fi scuturat deasupra lor tot 
omătul unei ierni darnice peste fire. Berzele se aşezaseră temeinic la casele 
din anii trecuţi, ca şi rândunelele, care-și făceau acum de lucru pe la cuiburi, 
astupând cu dibăcie crăpăturile sau durându-și alte adăposturi noi în cea mai 
mare grabă. Liniştea domnea pretutindeni în [ara Oltului, și oamenii 
harnici începuseră să se pregătească de muncile ce-i așteptau: pe ogoare şi 
în grădini, în livezi şi în păduri. În dimineaţa aceea călduță cu cer senin, 
fără un fir de nouraș și fără o adiere, banul Mărăcine coborî cu pași rari 
scara înaltei sale cule din Craiova și se duse de-a dreptul în grădina din 
spatele casei. Ochii i se bucurau adânc de priveliștea ce i se înfățișa: cireşii 
parcă erau niște mirese uriaşe de basm ce şedeau șăgalnic într-un picior, 
oprite astfel parcă într-o horă mare de un vrăjitor poznaș. lar zumzetul 
albinelor, pornite din revărsatul zorilor în colindă, îi sfârâiau adormitor pe la 
urechi, îmbiindu-l la visare. Se opri sub cel mai bătrân cireş sădit chiar de 
el, acolo, în anii copilăriei, şi respirând cu nesat mireasma suavă a florilor 
cugetă: „Doamne, câtă frumuseţe e în această lume... Și cum trecem pe 
lângă ea, de multe ori fără a o lua în seamă! Și la fiecare curgere de vreme 
din an găseşti alte și alte frumuseți și bogății, și toate sunt în continuă 
schimbare, doar frumuseţea e veşnică, nepieritoare!” Dar din toropeala ce 
părea să-l copleşească, iată că-l trezi un glas cunoscut, prietenos: 

— Bună dimineaţa, cinstite bane! 

— Ehei, vezi, și nu-ţi vine să crezi! Sărutăm dreapta sfinţiei-tale, 
părinte Antonius! Dar ce vânt te-a suflat de la Curtea de Argeș la Craiova în 
miez de primăvară? 

— Vânt bun, bane! Și a venit cu adierea sa tare de departe... Tocmai 
din Francia! 

Banul Mărăcine se încruntă o clipă și îndată veni mai aproape de preot: 


— Ce vrei să spui, părinte? 

— Veşti de la Paris, bane! 

Mărăcine își duse brusc mâna la inimă, ca și cum ar fi voit să-și 
potolească bătăile prea repezi.? 

— De la ea? 

— Ca şi de la ea! De la fratele ei! 

— Îndrăzneşte acest răuvoitor al meu să-mi trimită veşti? Ce mai vrea 
oare acest om, pe care eu l-am privit cândva ca pe un iubit cumnat? 

— Citeşte, bane, ce-ţi scrie Charles de Valois, rudă îndeaproape cu 
regele Filip al VI-lea al Franciei. 

Și banul Mărăcine citi cu glas tare şi cu adâncă uimire: „Prea 
respectate seniore bane, Vlad Mărăcine, În curgerea vremii, cât am stat la 
Curtea de Argeş, pe când senioria ta erai la luptă cu tătarii, am aflat multe 
lucruri de bine despre "Ţara Românească, despre vitejia şi îndrăzneala 
românilor în luptele ce le-au dat cu vrăjmaşii şi mai cu seamă despre 
neasemuita vitejie a domniei-tale şi a oamenilor ce-ţi sunt îndeaproape 
prieteni. Preaiubita noastră ţară Francia se găseşte de o vreme la mare şi 
greu impas din pricina anglilor care au cotropit-o și vor să-i răpească bunul 
cel mai de preţ al unui popor: libertatea. 

Francia nu mai poate face față luptelor fără ajutor dinafară. Mulţi din 
multe țări ne-au sărit întru ajutorare, dar avem nevoie de și mai mulți. Te 
rugăm ca pe un adevărat și iubit frate, bane, să ne întinzi puternica domniei- 
tale mână de ajutor, luptând alături de noi pentru libertatea Franciei noastre 
prea iubite. Cândva s-ar putea să-i venim şi noi în ajutor ţării domniei-tale 
de va avea vreodată nevoie de ajutorul nostru! 

În împrejurarea că vei privi cu bunăvoință rugămintea noastră, 
părintele Antonius îți va da toate lămuririle ce le vei cere. 

Rămân al domniei-tale, ca un adevărat şi bun frate, Charles de Valois”. 

— Ei, ce spui, bane, de această scrisoare? Întrebă Antonius pe 
Mărăcine, care rămăsese pe gânduri și îşi pierduse privirea în fundul zării 
albastre, fără să vadă nimic însă. 

Scrisoarea lui Charles de Valois îi răscolise sufletul şi-i deschisese rana 
ce i se păruse vindecată. 

Îşi întoarse ochii pătrunzători către preot şi spuse într-un târziu! 

— De Maria de ce nu pomeneşte nimic, părinte? Şi ea de ce oare n-a 
folosit acest minunat prilej pentru a-mi trimite o ştire cât de mică, două-trei 
vorbe acolo, măcar? 


Antonius zâmbi cu înţelegere, oftă şi dete răspunsul: 

— Dacă te pofteşte în Francia, bane, se cheamă că o vei vedea și pe 
Maria şi vei putea sta de vorbă cu ea nestingherit şi îndelung. 

Banul rămase o vreme pe gânduri și întrebă: 

— Cine ţi-a adus această scrisoare? 

— Au venit alaltăieri doi oameni de la Paris trimiși de Charles de 
Valois la mine, la Sân Nicoară, ca din partea episcopului, chipurile, cu 
treburi bisericeşti. Ei ştiu mai multe decât e scris pe sulul de vițel, dar ţi le 
vor spune prin viu grai. Întrebarea este dacă primeşti să le dai ajutorul cerut 
sau nu. 

— Dar mai încape vorbă, părinte? Când a dat înapoi vreun român de la 
o astfel de treabă, că doar ne cunoşti de zeci de ani. Numai că aici nu pot 
hotărî eu, de unul singur, ci e nevoie de încuviințarea măriei-sale, Basarab 
Vodă. Însă eu voi veni la Curtea de Argeş cu oamenii mei de nădejde, 
pregătit ca de plecare pentru un drum lung. 

Mare fu uimirea şi bucuria banului Mărăcine când sosi la Curtea de 
Argeş şi văzu că unul din cei doi oameni veniţi în solie era părintele 
Honoré, însoţitorul Mariei de acum un an. Zâmbind cu plăcere, Vlad întrebă 
nerăbdător: 

— Ce face domniţa Maria de Valois, părinte Honoré? 

— Vă aşteaptă cu mare nerăbdare în Francia, bane! 

— Aşa să fie? Se bucură Mărăcine. Dar despre asta vom sta de vorbă 
pe îndelete mai târziu. Acum să purcedem la treabă! Înainte de a da ochii cu 
măria-sa Basarab vodă voi să ştiu cu de-amănuntul tot ce am a-i spune și a-i 
cere. Așa că, cinstiţi soli ai lui Charles de Valois, vă ascult! 

Părintele Honore îi grăi cu glasul scăzut: 

— Povestea războiului pustiitor pentru noi dintre regii Franciei și ai 
Angliei este veche și lungă. Filip al IV-lea cel Frumos, fostul nostru rege, 
murind destul de tânăr în 1314, îl lăsă moştenitor pe cel dintâi fiu al său, 
Ludovic al X-lea, care muri la numai doi ani de domnie, fără să aibă urmași 
de parte bărbătească. A lăsat o fată. Atunci fratele lui Ludovic, deci al doilea 
fiu al lui Filip, numit tot Filip, a făcut în grabă o adunare din cei mai de 
seamă nobili și clerici ai ţării, hotărând că în Francia o femeie nu se poate 
urca pe tron. Și bineînţeles că s-a urcat el sub numele de Filip al V-lea. Dar 
iată că şi acesta a avut parte de domnie scurtă, murind după şase ani, fără să 
aibă nici el moștenitori bărbaţi. Acum a venit rândul celui de al treilea fiu al 
lui Filip al IV-lea cel Frumos, adică al treilea frate mai mic al celorlalţi doi 


regi. Acesta se numea Charles și semăna cu taică-său, de aceea i-au spus și 
lui „cel frumos”. Aici, părintele Honore se opri o clipă, oftă adânc și 
continuă: E, dar se vede că un blestem groaznic căzuse pe urmașii lui Filip 
al IV-lea cel Frumos, că și acest ultim rege Charles muri în scurtă vreme, 
fără moştenitori de parte bărbătească. Acum totul se arăta foarte încurcat 
pentru tronul văduv al Franciei. Pe cine să aleagă de urmaș al lui Filip al IV- 
lea cel Frumos și al fiilor acestuia? De la Filip cel Frumos mai rămăsese 
numai o fiică, Isabela, acum regina Angliei și mama regelui Eduard al II- 
lea de astăzi al Angliei, care poartă în vine sânge de francez. Încântătoarea 
regină Isabela n-a moştenit de la tatăl său, fostul rege Filip cel Frumos, 
numai înfățișarea atrăgătoare, ci şi unele din apucăturile acestuia. Dacă 
regele Eduard al II-lea al Angliei ar fi ştiut pe cine ia lângă el pe tron s-ar fi 
cutremurat şi s-ar fi lepădat ca de satana, căci soţia lui, Dumnezeu știe 
pentru care pricină, l-a ajutat din toate puterile pe bietul ei soţ să se ducă pe 
lumea cealaltă cât mai degrabă, dându-i să bea otravă. 

— Ce-i drept, cinstită familie de regi! Se miră banul Mărăcine. Și 
acum? 

— Isabela, în urma hotărârii luate de adunare, nu poate domni în 
Francia. Dar tânărul rege Eduard al III-lea, fiul ei, socotește că e dreptul lui 
să fie în acelaşi timp şi regele Angliei şi al Franciei. În vremea aceasta, 
adunarea franceză de nobili și clerici a încredinţat coroana Franciei bravului 
nostru rege, Filip al VI-lea de Valois, supranumit cel îndrăzneţ, vărul bun al 
lui Filip al IV-lea cel Frumos şi unchiul lui Eduard al III-lea al Angliei, 
socotind pe bună dreptate că Isabela, neavând drept la tronul Franciei, nici 
nu poate să i-l dea fiului ei, Eduard al III-lea. Și de aici toată dihonia. 
Eduard al III-lea al Angliei, pe jumătate francez, mai este și vasalul regelui 
Filip al VI-lea de Valois al Franciei prin pământurile ce le stăpânește în ţara 
noastră. El însă, furios la culme că nu a fost ales rege în Francia, a început 
războiul, spre a-l alunga pe Filip, unchiul său, şi a-i lua tronul. 

— Şi a pătruns în Francia? Întrebă banul Mărăcine. 

— Da. A fost mult ajutat şi de trădarea unor nobili de-ai noştri, care 
nădăjduiau să tragă foloase mai mari dacă Eduard al Angliei va ajunge rege 
şi în Francia. 

— Am înţeles, părinte, totul. Așteaptă aici! Mă duc la vodă Basarab. 

— Câţi ostaşi te gândeşti, bane, să iei, dacă mi-e îngăduit să fac 
întrebarea? 


— Cam la un sfert de mie. Altminteri ce ajutor i-aş putea. Da măriei- 
sale Filip? Dar de ce ai rămas pe gânduri, părinte Honoré? Ţi se par puţini? 

— Prea puţini pentru o oaste și prea mulţi pentru o solie. Cum ne vom 
putea strecura prin ţări străine şi ce vom spune ca să fim crezuţi că ne 
ducem pentru ce ne ducem? 

— Este drept ce spui sfinţia-ta. După ce am să-i cer lui vodă 
încuviințarea plecării, am să-i arăt şi temerile noastre. Nu se poate să nu 
găsească măria-sa ceva care să ne vină în ajutor! 

Și banul, ridicându-se, se îndreptă spre uşă, parcă mai ușor şi mai 
sprinten ca niciodată. Dar când deschise ușa cum obișnuia, cu grabă, și ieși 
în tindă, fu cât pe-aci să se lovească de un călugăr ce se străduia să aprindă 
un sfeșnic din dreapta canatului uşii. La lumina lumânării, ce abia apucase 
să-și înalțe flacăra pâlpâind, banul Mărăcine zări un chip tânăr, bălai, cu 
ochii verzui, plini de sfiiciune. Călugărul grăi șoptit în latineşte, de parcă ar 
fi rostit o rugăciune: 

— Domnul cu voi! 

— Bună seara! Grăi apăsat banul cu atâta tărie, încât flacăra luminii 
şerpui ca bătută de vânt. Cine eşti sfinţia-ta, părinţele? Că nu te-am mai 
văzut pe-aci? 

Înainte însă de a veni răspunsul celui întrebat, uşa se deschise şi în 
pragul ei se ivi părintele Antonius, care dete grăbit lămuriri banului. 

— E fratele Pietro, nou la noi în ascultare! E italian de neam, dar a trăit 
mai mult la mănăstirile din Ungaria! 

— Aha! Dădu din cap banul şi adăugă cu două înţelesuri: Apoi, dacă 
nu ştie încă românește, cred că are să înveţe repede, că limbile noastre se 
aseamănă foarte! Și ieşi în mare grabă. 

Basarab vodă ascultase tot ce-i spusese banul Mărăcine, fără a-l 
întrerupe o clipită măcar. Acum privea pe fereastră şi nu spunea nimic. 
Banul, cu inima strânsă de grijă că vodă nu-i va da învoiala cerută, își 
frământă căciula în mână, până-i căzu pana verde de cocoș sălbatic. 

Într-un târziu, bătrânul voievod grăi tărăgănat: 

— Cred, Vlade, că de-ar fi trăit taică-tău, preaiubitul meu sfetnic, Radu 
Mărăcine... 

— S-ar fi învoit să plec, măria-ta! Îndrăzni banul să-i ia repede vorba 
din gură. 

— Taman asta voiam să spun şi eu! Râse Basarab. 


— Să trăieşti, mărite stăpâne! Strigă banul vesel, mai tare decât s-ar fi 
cuvenit 

— Dacă mi se cere un ajutor din partea unor rubedenii îndepărtate, şi-l 
putem da, apoi nu se cade a le lipsi pe aceste rude de ce ne cer. Întrebarea 
este numai dacă-l putem da. 

— Cu prisosință, luminăţia-ta! Să ne vedem noi acolo și apoi lasă-i pe 
dușmani pe mâna noastră! 

— Bine ar fi, bane, să vă vedeţi acolo! Mărăcine adăugă cu grijă: 

— Tocmai aici e clenciul, măria-ta, asta-i tot ce ne pune pe gânduri. Să 
ne înveţi, luminate stăpâne, cum s-o scoatem la capăt, ca să ajungem cu 
bine în Francia la regele Filip al VI-lea! 

— Mai întâi de toate, începu Basarab vodă, să vă împărțiți şi să 
mergeţi în cinci pâlcuri de câte cincizeci de oameni risipiţi, fiecare ceată pe 
alte căi, prin alte părţi de ţară. Eu am să chem diacul să vă facă pentru 
fiecare ceată câte o carte către măria-sa Filip de Valois, precum că-l rog să- 
mi dea cu împrumut o sută de mii de galbeni pe timp de doi ani, fiindu-mi 
de mare trebuinţă neîntârziat. Aceste cinci cărți bane, va să le păstraţi ca pe 
ochii voştri din cap, că numai cine are carte are parte și la domnie, și la 
judecată, şi peste hotarele ţării sale, aşa să ştii! 

— Da, măria-ta! 

— Dacă vă va opri cineva cu sila pe undeva, arătaţi cărțile de la mine. 
Dar să nu vă semeţiți şi să nu puneţi mâna pe pală decât la mare nevoie. Pe 
cât se poate, să treceţi nebăgațţi în seamă. Și nu uitaţi, la înapoiere, să-i 
cereţi cărți de trecere și măriei-sale Filip! 

— Am înţeles, luminate stăpâne! 

— Cătaţi să aveţi buni oameni de legătură în cetăţile prin care veţi 
trece şi pe care le veţi hotărî voi mai dinainte. Oameni de nădejde, care să 
se întâlnească între ei pentru ştiri şi toţi să ţină legătura cu domnia-ta. lar 
laolaltă să nu vă strângeţi decât la hotarul Franciei. Abia acolo veţi putea 
răsufla în voie și veţi putea merge toți împreună, nestingheriți de nimeni. 

— Thiii, asta e, măria-ta, şi necum altfel, strigă bucuros banul, 
învăluindu-l pe vodă într-o privire plină de respect şi admiraţie. 

Vodă ridică mâna: 

— Să-ţi ajute Cel de sus, aşa precum îţi doresc eu, şi-om mai vorbi. 
Până atunci am a-ţi mai da câteva poveţe pentru drum și mai cu seamă 
pentru lupta în care ai să te întreci cu angli. Vezi că apusenii au alt fel de a 
se lupta decât noi răsăritenii. Şi tocmai aicea mi-e nădejdea de biruinţă, cu 


toate că sunteţi puţini. lată, dragul meu, ce cred eu că e bine să faceți! Și 
vodă Basarab, rotindu-și privirea ageră de jur împrejurul încăperii, începu 
să calce cu pași rari și să vorbească cu glas scăzut, ca de taină, cu toate că 
nu-i putea auzi nimeni. 

În prima clipită, când măria-sa deschisese gura să vorbească, se auzi 
un răpăit de ploaie repede; ca un vuiet uşor venit grăbit dinspre munte. Un 
fulger scurt spintecă cerul, luminând viu încăperea pentru o clipă şi peste 
puţin se auzi un bubuit îndepărtat, ce stârni ecouri în văi. 

Amândoi bărbaţii își încrucişară privirile, uitându-se apoi pe fereastră. 
Vodă spuse ca în vis: 

— Auzi, Vlade, primul tunet din anul acesta! De-abia acum putem 
spune că a venit de-a binelea primăvara! 


CAPITOLUL IV. 


In care aflăm întâmplări neașteptate, ce se ivesc în drumul călătorilor 
noștri, punându-le vitejia la grea încercare, și vedem cum, uneori, un brici 
tocit poate face mai mult decât o spadă bine ascuţită. 


Rău ai făcut că nu m-ai întrebat şi pe mine, măria-ta! Hai, doi popi, ăi 
mai bătrâni, treacă-meargă, dar trei popi în aceeași ceată, zău aşa, prea e de 
tot. Ce nevoie aveam şi de tinerelul ăsta, abia pripăşit pe la noi, Petre sau 
cum naiba îi zice? 

Cel ce rostea cu atâta supărare vorbele acestea era uriaşul Măciucă, 
dus de un cal cu greu aflat în cuprinsul ţării pe măsura lui. Banul Mărăcine 
şopti, aplecându-se spre urechea tovarăşului său: 

— Ai încredere în mine, frate Măciucă! Doar ştii că eu nu fac nimic 
fără rost. Tu cată numai să fii cu ochii în patru la tot ce se petrece, oricât de 
neînsemnat lucru ţi s-ar părea. Căci din cele crezute de neluat în seamă se 
ivesc de multe ori cele mai mari primejdii. 

După sfatul lui Basarab vodă, cele două sute cincizeci de voinici se 
împărţiră în cinci cete de câte cincizeci, toţi călări, având pe deasupra câte 
încă zece cai necălăriți şi câte două care ușoare cu coviltire, în care îşi 
aveau păstrate, ferite de vedere, de-ale mâncării și mai cu seamă uneltele lor 
de luptă: spade bine ascuţite, arcuri, săgeți, ghioage şi sulițe. Cei trei preoți, 
care făcuseră atâta necaz uriașului nostru, călăreau la mijlocul cetei și 
sporovăiau de mama focului într-o limbă pe care numai banul o putea 
înțelege. Degeaba trăgea Măciucă cu urechea, doar o prinde ceva, nu 


pricepea o iotă. Cei doi bătrâni erau mai guralivi. Cel tânăr, Pietro, vorbea 
mai greu: mai mult tăcea și părea dus pe gânduri. 

Înaintau prin ţinuturile maghiare şi până acum nu li se ivise în cale nici 
o piedică. Ajunseră nesupăraţi de nimeni până în apropierea Debreţinului. 
Aici trebuiau să facă iarăși popas şi să se întâlnească cu opt oameni de 
legătură ai celorlalte patru cete hotărâți la plecare, câte doi de ceată. Ostașii 
banului erau plini de voie bună, şi, ca să le treacă timpul mai repede, se 
țineau de glume. Măciucă se îndepărtase de banul Mărăcine și călărea în 
dreptul preoţilor papistași. Lângă el mergea cu mâna stângă în şold, vorbind 
vrute și nevrute, Calomfir, un flăcăiandru din Craiova, care se ţinea așa de 
zdravăn şi de mândru în şa, de parcă ar fi fost născut călare. Se ciorovăia de 
zor cu Măciucă, acum cu chef să-l necăjească pe tânărul său tovarăș de 
drum. Auzind râsete, banul își struni puţin armăsarul negru, care-şi încetini 
pasul și-l aduse tocmai lângă cei doi. 

— Aşa te vreau, frate Măciucă! Spuse Mărăcine, zâmbind la râsetele 
oștenilor. Dar care-i povestea de v-aţi înveselit așa? 

Icnind de râs, Măciucă spuse, ștergându-se la ochi de lacrimi cu podul 
palmei: 

— Auzi, măria-ta, ce-i trece prin cap lui Calomfir? Cică el nu se lasă 
pân' nu s-o întoarce din Francia cu o fată de acolo! 


— Ei şi? 
— Apăi eu l-am întrebat cum se va înțelege cu dânsa! 
— Şi el? 


— E, cică până una-alta, o să-l roage pe părintele Onofrei, sau cum 
naiba îl cheamă pe limba lui, să-i fie tâlmaci, că la dragostea adevărată cică 
n-ai nevoie de prea multă vorbărie. I-a căzut mintea-n călcâie, ce mai 
încoace-ncolo! Și apoi asta încă n-ar fi nimic, măria-ta, dar eu l-am întrebat: 
„Cu ce ai s-o ţii, mă?” 

— Fi, îi luă banul partea lui Calomfir, da' ce, el n-are nimic? 

— Are, măria-ta, cum să n-aibă, are curtea plină de... Bătătură! 

Măciucă și Calomfir se porniră amândoi pe râs straşnic. 

— Şi? Îl zgândări banul înveselit. 

— E, mai are şi o capră... Și oi mai puţine! Iarăşi râsete. 

— Nu te-am ştiut atât de poznaş, măi Măciucă! Zise banul. Lasă omul 
în pace! Dacă i-o cădea cu tronc vreo fată din Francia și ne-om întoarce cu 
bine acasă, crezi tu că n-am să-i port eu de grijă 7 


— Aşa, aşa, măria-ta. Să trăieşti trei vieți că-mi ţii partea, se bucură 
Calomfir. 

— Măciucă, spuse de astă dată mai încet banul Mărăcine, lasă-ţi popii 
în plata Domnului şi vin după mine, că avem ceva de taină. 

Și banul, strângând puţin în pinteni burta negrului, porni de unde 
venise, iar îndată după el sosi şi Măciucă. 

— Mergi mai strâns lângă mine, grăi banul. Așa! Şi acum ascultă: cei 
doi popi bătrâni e firesc să meargă cu noi, că doar ei ne-au chemat și ne 
călăuzesc în Francia; iar pe cel tânăr, Pietro, pripășşit de curând la Curtea de 
Argeș, a stăruit să-l iau părintele Antonius, care spunea că ne poate fi bună 
călăuză prin ţara ungurească. 

— Dar de ce să meargă cu noi şi nu în altă ceată, care n-are nici un fel 
de popă! Se miră Măciucă. 

— Ei, vezi, aici e aici, răspunse Mărăcine. Mi s-a părut de la început 
cam ciudată rugămintea prea stăruitoare a lui Antonius ca să-l iau cu noi. Și 
atunci l-am luat chiar în ceata noastră, spre a-l avea în ochii mei tot timpul. 
E mai sănătos! 

La Debrețin oştenii se împrăştiară ca puii de potârniche la vreo trei 
hanuri aproape unul de altul; iar banul Mărăcine cu ai lui preoţi și încă vreo 
cinci oşteni de nădejde se opriră la „Pajura de aur”, unde cerură hrană și 
adăpost pentru ei şi cai. În aceeași noapte şi a doua zi, în zori, mai picară pe 
rând, la scurtă vreme unii de alţii, opt oşteni călări, trudiți de drum și 
Înfometaţi. Îmbucară ceva grăbiţi şi căzură istoviţi de somn. La ceasul 
prânzului, în odaia cea mare cu mese a hanului, se întâlniră ca din 
întâmplare cei ce se vorbiseră să se întâlnească încă de acum câteva zile. 
Schimbară câteva vorbe: toate erau bune și mergeau pe făgașul dorit. 
Oprirea următoare se hotărî la Buda. De plecat vor începe să plece pe rând, 
mai departe, însă aceasta abia a doua zi, ca să mai capete puteri și în 
noaptea ce venea. 

Dar iată că în dimineaţa următoare, când banul Mărăcine își adună 
oamenii ca să-i pregătească de drum, unul dintre ei lipsea: fratele Pietro! 

ÎL căutară în dreapta, în stânga, pretutindeni, dar zadarnic; parcă intrase 
în pământ. Atunci Mărăcine îl chemă pe hangiu și-l întrebă dacă nu l-a 
văzui cumva sau nu ştie ceva despre cel pe care-l căutau. 

— De cum v-aţi culcat aseară, vorbi hangiul, călugărașul de care 
întrebaţi a coborât, mi-a cerut calul și a spus că măria-voastră l-aţi trimis 


înainte la o mănăstire din Solnic ca să vă pregătească popasul următor, 
precum și c-o vorbă de taină pentru părintele stareţ! 

— Aha, îţi mulţumesc, prietene, pentru ştire! S-ar putea să se ducă în 
altă parte, dar s-ar putea să se ducă și chiar acolo unde a spus, închipuindu- 
şi că noi nu vom căuta cu totul în alt loc, necrezând că este chiar atât de 
prost, încât să ne spună adevărul. Dar ori încotro i-ar fi ţinta, Tisa tot trebuie 
s-o treacă pe undeva, pe pod umblător, că înot, călare, nu cred să se 
încumete. Și pod pe Tisa, în apropiere, nu e decât spre Solnic. Dar de acum 
înainte ne putem aștepta la orice, continuă banul îngândurat. Trebuie să fim 
cu ochii în patru şi, mai cu seamă, să ne schimbăm hotărârile de care ştie și 
el. Bine că n-au plecat încă oamenii noștri de legătură. lată că e bună și 
zăbava câteodată! 

Aci se amestecă în vorbă și părintele Honoré, care era mai abătut decât 
toți: 

— Măria-ta, iscoadele mișună pretutindeni, iar veştile către dușmani 
cred că au pornit din vreme chiar din Curtea de Argeș înainte de plecarea 
noastră, ştiri care ajung mai repede decât cele duse de cei mai iuți telegari 
din lume! 

— Cum, părinte? Voi să ştie banul. 

— Duse de porumbei călători, mărite bane! 

— Ce porumbei și de unde? Se miră banul. 

— Porumbeii din coteţele de la biserica Sân Nicoară, pe care îi creşte 
părintele Antonius. 

— ÎI bănuieşti cumva pe acest cucernic preot? 

— Nu pe el îl bănuiesc, dar înainte de sosirea măriei-tale de la 
Craiova, într-o seară, fratele Pietro, pe care eu l-am găsit acolo, mi-a spus 
că părintele Antonius e încântat de el, că-i plac porumbeii și că s-a bucurat 
tare mult când i-a adus din Ungaria două perechi de misirlii. Mare minune 
dacă din cei patru porumbei n-au mai rămas decât trei sau chiar doi la Sân 
Nicoară 

— De-i aşa, treaba începe să se încurce. Ce-i de făcut? Căzu banul pe 
gânduri. 

Părintele Honore răspunse cu şiretenie: 

— Ceva tot ar mai fi de făcut, bane. Fii bun și vin cu mine, rogu-te, 
sus, ca scurtul răgaz pe care-l avem să-l folosim cât mai înțelept cu putinţă. 

O ploaie repede de primăvară stropise drumurile, înlăturând praful şi 
alungând căldura ce începuse a se lăsa apăsătoare. Călăreţii noştri porniseră 


de la hanul „La pajura de aur” de aproape două ceasuri, când, la o răscruce 
de drumuri, ce avea înspre apus o dumbravă de stejari, le ieşi înainte, ca din 
senin, o ceată de vreo sută de ostaşi străini, toţi călări, cu un steguleţ alb în 
frunte. La semnul căpeteniei lor, românii, în număr de vreo cincizeci, se 
opriră. Oşteanul ce purta steagul alb veni înaintea căpeteniei și spuse într-o 
românească aspră: 

— După cum se vede, preacinstiţi oşteni, purtăm steag de pace. Dorim 
a grăi cu măria-sa banul Vlad Mărăcine! 

— Grăbiţi, dară! Spuse răspicat călăreţul din fruntea românilor. Eu 
sunt banul Mărăcine! Voi cine sunteţi, ce doriţi şi mai cu seamă de ce ne 
opriți din drumul nostru, care ne e tare cu grabă? 

— Măria-ta, vorbi mai departe stegarul, iată care este solia mea, 
poruncită mie de boierii din ţara domniei-tale, care și astăzi tânjesc de dorul 
ei: Danciu și Dionisie! Aceşti mari boieri, plecaţi de atâta amar de ani din 
Ţara Românească, vă roagă să faceți un scurt popas, spre a grăi cu 
domniile-lor ceva de taină! 

— Dar ţi-am spus că mi-e tare degrabă drumul nostru. La înapoiere, 
poate! Şi aşa suntem în întârziere! 

— Nu va dura prea mult acest sfat. De ştiut nu știu, dar presupun că ar 
voi să se întoarcă în Ţara Românească și doresc să capete o povaţă de la 
măria-ta! 

— Ha, ha! Izbucni în râs banul Mărăcine. Ei să capete povaţă de la 
mine?! Tocmai ei, care ar putea să-mi fie părinți? Dar cum de au ştiut 
domniile lor de trecerea mea prin Ungaria şi mai cu seamă prin aceste părţi 
de ţară? Întrebă Mărăcine. 

— Ţi-o spun cinstit, bane: de ce mai sunt pe lume iscoadele? 

— Așa! Îmi place cum vorbeşti. Să mergem dară! Câţi ostaşi îmi pot 
lua cu mine? 

Aici stegarul, plecându-și capul într-o parte şi privind cam pieziș, 
răspunse: 

— Niciunul, măria-ta! Nu suntem noi destulă pază? 

Atunci banul îşi ridică sprâncenele a mirare și întrebă: 

— Asta nu miroase oare a prins? Să merg aşa, de unul singur, și să mă 
las în mâna a doi oameni de care nu mai ştiu nimic de aproape douăzeci de 
ani și care ştiu că nu-mi sunt prieteni? 

— Dar nici duşmani nu-ţi sunt, măria-ta. Ai să te încredinţezi. Să 
mergem, îți spun eu că e mai bine să nu întârziem prea mult! 


Călăraşii români fierbeau de mânie, dar căutau să-și stăpânească 
pornirea de a sări la luptă. Fiecare ar fi avut de furcă cu câte doi potrivnici: 
floare la tireche pentru ei. Numai Măciucă ar fi isprăvit degrabă cu zece 
deodată. Dar vezi că porunca era alta și trebuiau să ţină seama de ea. 

— Bine, încuviință banul Mărăcine, şi oamenii mei unde să mă aştepte 
la întoarcerea mea? 

— Aici, măria-ta! Să facă popas aici, în această dumbravă răcoroasă, 
unde găsesc şi un izvor rece și iarbă grasă din belşug pentru cai. 

— Rămâneţi dar sănătoși, fraţilor! Le ură banul, întorcându-și calul 
spre ei şi făcându-le cu ochiul. Apoi, răsucindu-se iarăși spre stegar, porni 
cu acesta împreună, urmăriți de ceata călăreților unguri. 

După ce se îndepărtară, încât nu se mai vedea în lungul drumului 
întregul pâlc cât o căciulă, un călugăraș proaspăt ras de lângă părintele 
Honoré strigă: 

— Şi-acum, copiii mei, după ei! Slavă Domnului că ne-a tras ploicica 
de adinioară! Ne luăm după urmele de copite din noroi și om ieși noi la 
liman în vreun fel. Nu-l putem lăsa în gheara lor pe fratele meu de lapte 
Răduţu, care și-a luat primejdia asupra lui din dragoste pentru mine. Hai, şi 
Doamne ajută! 

Dar n-apucară să pornească bine, că, deodată, înaintea lor, pe de lături, 
tâşniră din dumbravă ca din arc doi călăreţi pe doi cai iuți ca focul ce 
porniră într-o goană nebună. 

Atunci călugărul porunci: 

— lonete, și tu, Pavele, numai caii să cadă, măcar că-i păcat de așa cai. 

Și îndată, ca un vifor năprasnic, două săgeți porniră după caii care, în 
clipita următoare, se prăbuşiră în drum. Călăreţii lor săriră repede din şa și o 
rupseră de fugă: unul în dreapta, iar altul în stânga, cu gând să se ascundă în 
întinderea nesfârșită a pustei. Dar oamenii ageri ai banului Mărăcine îi 
prinseră îndată. 

— Legaţi-i pe cai, şi hai! Îi vom cerceta la cel dintâi popas. Fiecare 
clipită pierdută poate să însemneze moartea... 

Prinșii nu se lăsară întrebaţi de douăori ca să răspundă la tot ce li se 
ceruse. Astfel, banul Mărăcine află că fuseseră lăsați de ceata plecată 
înaintea lor ca iscoade, cu porunca de a fugi în grabă, spre a da de știre 
asupra mișcării ce o va face ceata banului. Mai spuseră că boierii Danciu şi 
Dionisie îl așteptau pe banul Mărăcine la Solnic şi că vor să-l țină ostatec, 


ca să-i ceară lui Basarab vodă averile ce le rămăseseră în Ţara Românească, 
altminteri îl omoară. 

— Eh? Oftă banul, auzind această ştire, tot e bine! Adevărată vorbă din 
bătrâni, că de multe ori în tot răul este și un bine. E rău că Răduţu e în 
mâinile lor, dar e bine că avem destul răgaz să ne descurcăm! 

Atunci părintele Honoré spuse, râzând cu mare poftă: 

— Văzuși, frate Benedict, adică... Bane Mărăcine, că uneori un brici 
tocit face mai mult decât o spadă bine ascuţită? 

— Văzui, părinte, avuseşi dreptate, dar şi acuma îmi pare rău de barba 
şi de mustăţile mele! 

— Da, într-adevăr! Și mie mi-a părut rău de aşa frumuseţe de barbă 
neagră, dar ce să-i faci? Barba rasă creşte la loc, dar capul, odată căzut, nu 
se mai lipește pe umeri! Și apoi până vei da ochii cu Maria de Valois, o 
umbră de barbă, cât de cât, tot îţi va întuneca obrazul. 

— Mă gândesc, părinte, cu mare grijă ca nu cumva păcătosul acela de 
fratele Pietro să-şi dea seama că nu sunt eu cel prins, ci fratele Răduţu. 

— Nu cred să aibă îndrăzneala de a ieşi atât de curând la iveală. Până 
atunci cred că noi vom ţine în mână toate frâiele! 

Când cei cincizeci de oșteni români ajunseră la cetatea Solnic-Dobâca 
se înnoptase, iar poarta era de mult închisă. 

Banul Mărăcine bătu în poartă cu mânerul spadei de câteva ori să i se 
răspundă. O uşiță cât să cuprindă un ochi se deschise încetişor şi un glas 
aspru şi neprietenos strigă prin ea: 

— Mâine dimineaţă! Și se închise degrabă. 

Supărat de această obrăznicie, Vlad bătu de astă dată cu și mai multă 
putere și vorbi cu glas aspru: 

— Avem carte de la măria-sa Basarab vodă al Ţării Romaneşti. 

Uşiţa din poartă se deschise din nou și același glas lipsit de prietenie 
răspunse: 

— Puteţi avea și de la Papa, că tot mâine dimineață vă deschid, și 
trânti capacul. 

Atunci, banul Mărăcine le spuse tovarășilor săi de arme, care fierbeau 
de mânie: 

— Fără îndoială că li s-a dat strașnică poruncă să nu intre nimeni în 
cetate în această noapte şi mai cu seamă noi, ca acei doi tâlhari, Danciu şi 
Dionisie, să-și vadă nestingheriţi de treburile lor mârșave. Însă noi vom 


pătrunde în oraş cu sila și dacă nu le-o plăcea papara ce am să le dau s-o 
mănânce, să-mi faceți ce-ţi vrea! Ascultă, frate Măciucă... 

— Poruncă, măria-ta! Răspunse uriașul. 

— [a-ți oamenii care-ţi trebuie şi deschide-ne poarta, dar fără pic de 
zarvă! 

— Am înţeles, stăpâne! Staţi în faţa porţii Și așteptați gata de intrare. 

Măciucă își trase calul și-l lipi de iid. Se sui apoi pe el și, întinzându-și 
mâinile lungi ca de gorilă, ajunse la marginea de sus a zidului. Se prinse 
bine, se aburcă pe zid și își roti cu repeziciune privirile de partea cealaltă. 
Apoi sări îndată jos înapoi. 

— E bine! Șopti el. Sunt cu totul patru de strajă. Doi joacă zaruri în 
odaia de lângă zid, iar doi fac de pază pe lângă poartă. Eu mă arunc dincolo, 
hăt, departe de poartă, dar mi-ar mai trebui unul ca să isprăvesc repede și 
fără mult zgomot. Cine se încumetă? 

— Vin eu, Măciucă, rosti banul Mărăcine. Și atunci oștenii murmurară 
cu adâncă uimire: 

— Chiar măria-ta? 

— Apoi eu îs cel mai potrivit pentru această trebuşoară. Căci eu singur 
mai cunosc felul de a lupta al lui Măciucă. Așteptaţi-ne aici, gata pentru 
orice împrejurare. Hai, Măciucă! 

— Stăpâne, lasă-mă pe mine întâi, că de o fi cumva vreo primejdie, s-o 
înfrunt eu! 

Și Măciucă se sui din nou pe cal, se opinti şi se lăsă ușor de partea 
cealaltă a zidului cât era el de lung și de greu. Așteptă câteva clipite cu 
urechea încordată și apoi șuieră ca un mierloi de două ori. Banul Mărăcine 
făcu asemenea lui Măciucă și se treziră amândoi faţă în față în întunecimea 
de nepătruns ce se lăsase în cetate. 

— Închide ochii, măria-ta, câteva clipite şi apoi deschide-i iarăși! 
Numai astfel ne deprindem cu întunericul și putem vedea. Așa! Să le facem 
mai întâi de petrecanie celor de strajă când s-or îndepărta de poartă! Hai să 
ne apropiem uşurel de ei! Aşa, amândoi odată, măria-ta. Mâna dreaptă pe 
gură şi în stânga junghiul! 

Și cei doi străjeri se prăbuşiră amândoi deodată, abia având timp să 
icnească scurt. 

— Ăştia-s gata! Șopti Măciucă. Acum hai la prietenii lor care joacă 
zaruri în odăiţa de lângă poartă. 


De astă dată Măciucă bătu foarte cuviincios în ușă, intră în odaie fără 
grabă, spuse bună seara în ungurește și când cei doi își ridicară uimiţi 
privirea spre el și-l întrebară ce pofteşte, acesta, care era cu mâinile goale, 
ca să nu dea de bănuit, își lăsă greu pumnii asupra capetelor celor doi, 
trimițându-i în lumea viselor. Două călușuri în gură și două frânghioare 
desăvârşiră lucrarea uriașului. 

— Cheile-s la brâul ăstuia din stânga, zise Mărăcine. la-le și hai să 
deschidem degrabă! 

Măciucă luă cheile, deschise poarta mare şi grea, iar oștenii pătrunseră 
ușor în vechea cetate, care dormea liniștită, fără să ştie ce se petrece la 
intrarea ei. 

Banul grăi: 

— lonete, Pavele, Predo, și tu, Mihăiţă, care ştiţi ungurește, dezbrăcaţi 
repede pe aceşti patru străjeri şi îmbrăcaţi-vă voi cu straiele lor. Apoi luați- 
le armele și faceți voi de paza, ca şi cum nimic nu s-ar fi întâmplat! Porunca 
o ştiţi: nu daţi drumul nimănui în cetate până mâine de dimineaţă! 

— "ţăles, măria-ta! 

— lar noi hai spre boierii noștri cei dragi! Noroc cu prinşii de la 
Dumbravă, ca să nu mai bâjbâim prin întuneric şi să ne pierdem vremea 
căutând. Hai, măi flăcăi, c-am să vă răsplătesc împărăteşte şi am să vă iau la 
mine în oaste cu plată! Le grăi el celor doi unguri. 

Drumul către casele boierilor Danciu și Dionisie fu scurt. Se opriră la 
casa celui din urmă, unde cei doi prinși le spuseseră că era vorba să fie dus 
banul Mărăcine. 

Casa ere mare și arătoasă, cu un cat, cu grădină mare în faţă și 
înconjurată cu ziduri înalte şi puternice. Poarta era încuiată şi în jurul ei nu 
se simţea ţipenie de om. 

— Să nu aibă nici un fel de pază? N-aș crede! Vorbi Mărăcine. 

— Pază straşnică, măria-ta, spuse unul din unguri, e în jurul casei, nu 
la poartă! 

— Pesemne că se simte cu musca pe căciulă Dionisie de se păzeşte atât 
de straşnic! lată cum facem, flăcăi! Douăzeci dintre voi înconjurați zidul și 
păziţi-l. Noi, ceilalți, ne aburcăm pe cel din spatele casei şi sărim cu toţii 
deodată în grădină, dar cât se poate fără zgomot în timp ce sărim, tu, 
Calomfire, fă ca pisica, da' tare, ştii colea, ca şi cum te-ar fi călcat pe coadă 
unul cu cizma numa-n ţinte. Și ce-o mai fi, om vedea. 


Când săriră zidul cei treizeci de oșteni, o dată cu zgomotele de 
vreascuri rupte și foșnetul de frunze se auzi un miorlăit jalnic, prelung și 
înfiorător. 

Dinspre casă, în aceeași clipă, se înălțară glasuri suduind: 

— Ptiu, fir-aţi ale naibii, că nu mai poate să ațipească omul o clipă de 
voi! 

Cei trimiși rămaseră pe loc, fără să mai facă o mișcare. Apoi, când 
prinseră cu urechea sforăit care începea uşor şi întretăiat şi se sfârşea într-un 
grohăit porcesc, ostaşii, la un semn al banului Mărăcine, săriră ca din arc 
asupra celor trei paznici și-i legară fedeleș. Casa avea niște uși mari, 
frumoase, lucrate în fier ars, care însă se deschiseră la cea dinții apăsare de 
clanţă, alunecând fără nici un scârţâit. 

— De laudă ăla care le-a uns! Râse Măciucă. Parcă l-aş fî rugat eu. 

— Acum pași de pisică şi urechea aţintită la orice mișcare! Mergem 
încotro s-aude vorbă! Le spuse banul Mărăcine. Mult a fost, puţin a rămas. 

— Numai aşa-ți poţi scăpa viaţa dacă ţii la ea, bane! Spuse Danciu 
către acela pe care el îl credea Mărăcine, întrucât nu-l văzuse de când avea 
zece ani. 

Răduţu, drept, în picioare, cu fruntea sus, legat de mâini, îi răspunse cu 
scârbă: 

— Domnia-ta, boier Danciule, mă socoteşti atât de slab de virtute încât 
să doresc a-mi păstra viaţa, punând-o în primejdie pe a altora?! Atunci la ce 
bun să mai trăiesc? 

La aceasta, Dionisie, care stătuse de-o parte lângă uşa înaltă de stejar a 
încăperii, grăi şi el: 

— Domnia-ta, bane, i-ai luat viaţa flăcăului meu acum șaisprezece ani! 

— Cine l-a pus să se îmbrace în straiele regelui Carol Robert? 

— Ca să-l scape de la moarte! 

— Crezi, domnia-ta, boier Dionisie, că Basarab vodă dacă l-ar fi prins 
pe Carol Robert l-ar fi omorât? Amarnic te înșeli! Eu însumi l-am auzit pe 
vodă cerându-mi să mă port cu răposatul rege cu toată buna-cuviinţă şi să i-l 
aduc nevătămat de-l voi prinde. Și doar domnia-ta cunoşti prea bine sufletul 
lui Basarab vodă, deși îl urăşti! Din altă parte porneşte dușmănia domniei- 
tale pe Basarab vodă şi altul e marele necaz ce te stăpânește: ai fi voit 
domnia, dar, de, aceasta nu-i de nasul oricui! 

— Mă înfrunţi, bane? la aminte că Dionisie nu s-a lăsat înfruntat de 
nimeni niciodată! 


— Nu te lăsa nici acuma, boierule! Şi-atunci, Dionisie, cuprins de 
mânie oarbă, îl lovi pe Răduţu de două ori cu dosul palmei pe obraz. 

— Eşti în mâinile noastre, îi strigă Danciu înfuriat, și-l plesni cu sete 
peste ochi. 

Răduţu scrâșni din dinţi și-i scuipă în obraz, strigându-le: 

— Ah, viteji de drumul mare, hodorogi mârşavi, loviți un om legat. 
Ptiu, vânzători de ţară! 

— Spune-ne unde şi pentru ce te-a trimis Basarab vodă cu atâţia 
oșteni? 

— N-o să aflaţi de la mine nimica chiar de m-aţi arde cu fierul roşu, 
fiare sălbatice! Unde mă duc ştiţi de la fariseul acela de călugăr, iscoada 
voastră, dar ce am de făcut... 

Și când cei doi boieri se apropiară din nou ca să-l lovească, Răduţu îi 
pocni în burtă cu picioarele de se încovoiară până la pământ. 

Dionisie urlă frânt de durere: 

— Călăul, să vină călăul! 

Iar Danciu strigă ca scos din minți: 

— Te-ai osândit singur, bane Mărăcine! Viaţa ta păcătoasă atârnă acum 
de un fir de păr. 

— lar a voastră de două fire! Se auzi atunci un glas tunător de afară, şi 
în aceeași clipită ușa sări într-o parte lovindu-se de zid, iar în sală 
pătrunseră cu o iuţeală nemaipomenită ostașii banului Mărăcine cu spadele 
în mâini, afară de Măciucă uriașul, care-și legăna ghioaga în dreapta, 
rânjind la cei doi bătrâni ce rămăseseră aiuriţi de spaimă. Îndată Răduţu 
veni lângă fratele său de lapte râzând şi plângând în același timp. Acesta îi 
tăie legăturile de la mâini şi-i grăi cu glas mare: 

— Eu sunt banul Mărăcine, boierilor! Aşa-i că aţi înghiţit gălușca? 

Danciu şi Dionisie se traseră cu frică în ungherul cel întunecos al odăii. 
Banul tună din nou: 

— Nu vă temeţi acum! Acum nu! Dar mai târziu, dacă nu vă potoliţi, 
vă spun: amarnic să vă temeţi de mânia mea, că nu veţi scăpa nici în gaură 
de șarpe. Nu-mi mânjesc eu spada cu sângele unor bătrâni plini de venin și 
cu mintea rătăcită. Am aflat de toate uneltirile voastre. lubiţi vrajba şi vă 
place să băgaţi zâzanie! Vreţi să stricaţi buna înţelegere şi prietenie de acum 
dintre Ungaria şi Ţara Românească? Măria-sa regele Ludovic știu că nu 
cunoaște nimic din ce faceţi voi acum, că de-ar ști, v-ar izgoni de îndată din 
ţara lui. N-am vrut să fac zarvă şi am ţinut să descopăr cine-și îngăduie să 


oprească din drum o solie românească pentru Francia. Că altminteri nu știu 
câţi din ostașii cu plată trimişi de voi întru întâmpinarea noastră s-ar mai fi 
întors să vă aducă răspunsul cuvenit! N-am timp de pierdut. Și aşa mi-aţi 
răpit o zi. Şi să mai ştiţi că pot avea şi altfel de ac de cojocul vostru de 
berbeci bătrâni. Am să mă plâng domniţei Clara de Dobâca, stăpâna acestui 
ținut, peţită de măria-sa Nicolae-Alexandru vodă, și am să-i spun cu ce vă 
îndeletniciţi și cum vă purtaţi cu solii ţării, unde ea va fi mâine doamnă. Și 
atunci să mai uneltiți dacă are să vă mai dea mâna. lar acum cred că am 
vorbit destul ca să pricepeţi ce trebuie. Hai, copii, înainte, la drum, că nu e 
vreme de odihnă în această noapte. 

Boierii vânzători încremeniră fără să facă o mişcare cât de mică, uluiţi 
de întorsătura lucrurilor și de năvala vorbelor rostite cu atâta dârzenie de 
banul Mărăcine. Şi, după ce acesta plecase de mult, ei mai rămaseră încă 
vreme îndelungată așa, abia clipind și răsuflând din greu. Nu le venea a 
crede şi nu se lămureau cum putuse acest tânăr boier să pătrundă în cetate, 
să treacă printre oștenii de pază și să ajungă neoprit de nimeni în casa unde 
ei se credeau tari și lipsiţi de orice primejdie. 


CAPITOLUL V. 


Ni se arată vitejia oltenilor noștri, precum şi câteva din meşteşugurile 
acestora în luptă, moștenite de la strămoşii lor daci şi folosite acum cu 
mare câștig împotriva vrăjmașilor. 


De la hotarul de răsărit al Franciei până la Chambord, un orășel plin de 
farmec, udat de micul râu Casson, călăraşii români erau întâmpinați cu flori 
şi îndemnuri de adevărată dragoste frățească. Se dusese vestea că o ceată de 
oșteni din Ţara Românească vine să lupte alături de francezi. Războiul nu 
ajunsese până aici, căci se dădea în apusul ţării, dar pretutindeni se simţea 
gheara necruțătoare a acestei nenorociri. În calea luptătorilor români nu 
ieşeau decât copii şi bătrâni slabi, zdrențăroși și înfometați. Și peste toate 
acum se abătuse asupra Franciei altă nenorocire: ciuma venită din Florenţa, 
care făcea prăpăd în cei ce rămăseseră aeasă. La Chambord, banul Mărăcine 
îşi opri oştenii la marginea orașului, scosese din sân un petic de mătase 
împăturit cu grijă, îl desfășură, dându-i-l lui Măciucă: 

— Pune-l în vârful suliței, dragul meu prieten, steagul țării noastre, 
care acum poate să fâlfâie vesel, fără grijă, pe frumosul pământ al Franciei. 


Și atunci, românii, cu lacrimi în ochi, cutremuraţi de dragoste pentru 
patria lor, văzură fluturând în vârful suliței steagul Ţării Românești, roșu şi 
albastru, având lucrat în înflorituri alese cu fir de aur un vultur cu crucea în 
cioc şi coroana pe cap, şi un leu, de asemenea cu coroană și ținând o spadă 
în gheare. Apoi Mărăcine își duse oştenii pe o câmpie vecină cu orășelul și 
le grăi: 

— Iubiţii mei fraţi şi tovarăşi de luptă, iată, ne-am apropiat de ţinta 
lungii și grelei noastre călătorii După câte aţi aflat, luptele între franci şi 
ostașii regelui Eduard al Angliei, cotropitorii pământului pe care ne aflăm, 
se dau acum lângă orașul Blois, în acest minunat ţinut al Loarei. Măria-sa 
regele Filip de Valois al Franciei se găseşte acum aproape împresurat și e la 
grea cumpănă. Până la Blois drumul nu e lung. Cei ce ne-au în tâmpinat la 
Chambord ne-au înfățișat locurile pe unde va trebui să mergem de aci 
înainte; cum trecem râul Loara, ne oprim în pădurea de lângă Blois și ne 
pregătim de luptă, căci dușmanii sunt la câteva sute de pași de noi. Dacă ni 
s-a cerut această mână frățească de ajutor, să fim mândri că o putem da. lar 
sfinţiile voastre, preacuvioși părinţi, a sosit vremea să vă despărțiți de noi. 
Cătaţi să ajungeţi cât mai degrabă la Charles de Valois și să-i spuneţi că ne 
găseşte în pădurea de lângă Blois. 

Atâta spuse banul Mărăcine și oltenii izbucniră în urale de hăuleau 
văile şi parcă apa râului se încreți mai repede în vălurele, iar frunzele 
fremătară mai grăbit. 

Oraşul Blois avea marea cinste, dar şi adânca mâhnire să adăpostească 
jumătate din oastea franceză și pe regele său, Filip al VI-lea de Valois, care 
se retrăsese aici învins şi împresurat de oastea regelui Eduard al III-lea al 
Angliei. Zilele şi mai ales nopţile se scurgeau greu. Regele era zdrobit şi 
pierduse orice nădejde de îndreptare. Bărbatul care-și merita pe deplin 
faima de mare viteaz și supranumele de „îndrăzneţul” voise de câteva ori să 
se strecoare singur afară din Blois şi să pătrundă în tabăra duşmană cu 
gândul de a face o ispravă, oricare ar fi aceea, dar îl prinseseră ostașii lui, 
care îl iubeau ca pe un părinte şi-l opriseră cu asprime chiar să-și 
primejduiască viaţa sa atât de prețioasă, fără de nici un rost. 

— Dar ce vreţi să facem? Strigase regele Filip, să aşteptăm moartea cu 
braţele încrucișate pe piept, ca nişte nevolnici? Să nu încercăm nimic? Fără 
a-ţi pune fiinţa în primejdie, biruinţă nu se poate afla în viaţă! 

— Să mai avem răbdare şi să mai aşteptăm, maiestate! Îi răspunsese 
nepotul său, Charles de Valois, gândindu-se la banul Mărăcine, pe care-l 


aştepta cu nerăbdare. 

Și iată că deodattă se iviră ca din senin cei doi preoți pe care-i 
trimisese în solie cu trei săptămâni în urmă. 

— Binecuvântează, părinte Honoré, şi spune-mi mai degrabă ce-ai 
făcut? 

— Bacul Mărăcine vă aşteaptă în pădurea de lângă Blois cu două sute 
cincizeci de călăreţi tot unul şi unul; și pot spune că unul dintre aceștia face 
cât zece. 

Charles de Valois răsuflă ușurat şi plin de fericire strigă: 

— Nici o vorbă nimănui! Mă duc la el să ne înțelegem asupra celor ce 
urmează să facem. Păcat că-s atât de puţini însă. 

Aici, părintele Honoré începu să râdă: 

— Pe acești olteni, și pe banul Mărăcine eu i-am văzut la treabă, 
seniore de Valois, şi vă spun cinstit că ne putem bizui pe ei! 

— Am să-i văd în curând la luptă. Spune-mi pe unde te-ai strecurat în 
oraș, ca să plec şi eu pe acelaşi drum! 

— O galerie de mult uitată a vechii noastre mănăstiri te scoate afară 
din Blois tocmai în mijlocul unor ruine acoperite de tufe și bălării. lar de- 
acolo până la pădure... 

— Să mergem atunci. 

— Dar mai înainte schimbaţi-vă straiele! Un oştean poate fi mai 
repede luat la ochi, decât un om de rând! 

Pe partea dreaptă a râului Loara pădurea se întindea întunecoasă cât 
vedeai cu ochii de-a lungul apei, în apropierea oraşului Blois. Cele două 
sute cincizeci de oșteni români, sosiți de câteva ceasuri, se adăpostiseră în 
grabă printre copacii bătrâni şi se odihneau bucuroși că au ajuns în sfârşit la 
capătul acelui istovitor drum. lar caii lor, de asemenea sfârșiți de vlagă, 
smulgeau smocuri de iarbă fragedă ce căptușiseră pământul reavăn şi își 
scuturau capetele, nechezând uşor de parcă-și dădeau seama că nu trebuie 
să-i audă ureche dușmană. La marginea pădurii, în bătaia soarelui călduț de 
primăvară, banul Mărăcine şi cei doi buni tovarăși ai săi de luptă, Răduţu și 
Măciucă, stăteau pe un trunchi de copac scorburos, prăbușit de furtună și 
priveau în zare, fără să scoată o vorbă. Când deodată se ivi la o sută de paşi 
de ei, ca ieşit din pământ, un ţărănuş ce li se părea cunoscut. Tustrei săriră 
drept în picioare, încruntându-se ca să-l vadă mai bine și să ghicească cine 
poate fi. Şi Mărăcine, alergând spre el, strigă bucuros, uitând de orice 


supărare dinainte și cuprinzându-l în braţe pe acela a cărui soră pusese 
stăpânire pe toate gândurile sale: 

— Charles de Valois! 

— Banul Mărăcine! Repede în pădure să nu fim văzuţi de cineva! Şi 
cei patru oameni se pierdură printre copaci. 

— Cel dintâi lucru pe care ţi-l spun, începu Charles, este că Maria te 
aşteaptă cu nerăbdare! Apoi că Blois e ca şi asediat de angli. Grosul oştiru 
noastre este la Crecy, însă nu putem ieși din Blois decât primejduindu-ne 
viaţa. Şi aici, la Blois, avem mulţi oameni pe picior de luptă. Ştii, bane, că 
dincolo de pădure sunt duşmanii? Mi se pare ciudat că până acum n-au 
intrat aici, în pădure şi nu pricep de ce! Ce gânduri or fi având? Totul e să-i 
alungăm cât mai neîntârziat, ca să despresurăm Blois-ul. Altminteri nu știu 
ce se poate întâmpla; starea noastră este din cale-afară de grea: foametea și 
ciuma ne-au împuţinat de tot. 

— Dar Maria ce face şi unde se află acum? Întrebă îngrijorat banul 
Mărăcine. 

— E bine și se află la Blois, unde sunt regele, regina și căpeteniile 
oştirii france. De aceea cei de la Crecy nu îndrăznesc să facă nimic fără a-l 
avea pe rege lângă ei. 

— Înapoiază-te liniştit la Blois şi fiți gata să săriţi la cel dintâi semn al 
meu, care va fi un sunet prelung de corn ca la vânătoare. Angiii nu vor 
putea să vă mai împiedice să ieşiţi din cetate, căci vor avea de furcă cu noi. 
Cu bine! Și spune-i Mariei... Spune-i... Ce te pricepi mai bine din parte- 
mi! 

Cum plecă Charles de Valois, Mărăcine ţinu un mic sfat cu oamenii săi 
şi apoi se risipiră cu toţii printre copaci şi se apucară de lucru înainte de a 
cădea noaptea peste pădure, care era şi aşa destul de întunecoasă. 

Îndată se auziră din mai multe părți ale pădurii zgomote de ferăstraie 
ce tăiau copacii şi de hârleţe care scormoneau pământul. 

Începuse a se crăpa de ziuă şi zorile se revărsau încet peste ţinutul din 
Blois, când, deodată, oștenii angli se treziră cu niște zgomote asurzitoare, 
însoțite de chiote prelungi, sunete de trâmbiţe şi bucium, vaiete ascuţite de 
cimpoaie, de ai fi zis că s-a mutat acolo o parte a iadului. Anglii, peste fire 
de uimiţi că aud asemenea larmă venind dinspre pădurea pe care o ştiau 
goală, își îndreptară spre copaci vestitele lor puşti cu iarbă ce aruncau foc la 
mare depărtare şi se pregătiră de luptă. Dar, deodată, dinspre cortul din 
dreapta al pădurii, pe care-l aveau ei în față, năvăliră pe nişte cai iuți ca 


focul oșteni îmbrăcaţi ciudat şi cu care ei nu mai avuseseră de-a face până 
atunci. Aceştia veneau vijelios spre angli, care, însă, îşi porniră de îndată 
călăreții spre ei, gate să-i ciocnească. Arunci, ceva ciudat și de necrezut se 
petrecu. Oştenii, înspăimântați parcă de mulțimea anglilor, îşi struniră brusc 
caii și o luară la goană înapoi, îndepărtându-se de pădure cu o iuțeală 
nemaipomenită. Anglii, îmbătați de această ușoară izbândă asupra 
necunoscuţilor şi fricoșilor vrăjmași, se luară după ei cu o iuţeală 
asemănătoare. Dar când socotiră că s-au îndepărtat destul și se aflau în 
câmp liber, ostașii se desfăcură în două și întorcându-se ca suflaţi de vânt îi 
prinseră la mijloc pe angli şi începură lupta ca în ţara lor. Cădeau dușmanii 
de pe cai ca smulși de nevăzute arcane şi nu se mai ridicau de jos, sfârtecaţi 
sau striviți de copitele cailor. 

Strigăte îngrozitoare de: „Pe ei, copii!” şi „Dă-i, mă!” răsunau pe 
câmpul de luptă. Învălmășeala era cumplită. Și, iată că, năpristan, în fata 
anglilor, înnebuniţi de groază, se ivi un voinic, desprins parcă dintr-un basm 
de uriași. O namilă cu o măciucă ce se rotea ca o morișcă, prăvălindu-i la 
pământ pe cei atinşi de această groaznică şi neobişnuită armă. Dar, în cele 
din urmă, ghioaga prietenului nostru se sparse în bucăţi ce săriră ca niște 
așchii de trunchi. Un răget de mânie ieși din pieptul uriaşului care, zărind 
un copac tânăr, pripășit cine știe cum în afara pădurii, îl smulse ca pe o 
buruiană şi începu să dea cu el în dușmanii ce fugeau risipiţi cu spaima în 
oase. Înfrânţi, anglii rămași pe picioare o luară înapoi şi se ascunseră în 
pădure. Dar aici groaza lor fu cu atât mai mare, cu cât nu se așteptau la 
primirea ce li se făcu. Copaci retezaţi de la rădăcină și care se ţineau numai 
într-o pojghiţă de coajă se prăbuşiră asuprăle. În fuga lor afară din pădure se 
scufundară în gropi acoperite cu frunzișuri şi crengi, întocmai unor capcane 
de vânătoare. Și peste zgomotul înfiorător al luptei, peste bubuitul puștilor 
cu foc, se auzi deodată prelung sunetul unui corn de vânătoare și, în clipita 
cealaltă, izbucniră pe porţile cetăţii BloLs, date acum de perete, sau sărind 
de pe metereze, francii, în frunte cu regele Filip şi cu celelalte căpetenii de 
oști. Bătălia fu şi mai crâncenă. Anglii se retraseră în neorânduială și se 
îndepărtară cât putură mai repede, lăsând cai, puşti şi oameni pe câmpul de 
luptă şi fugind spre Crecy, unde era grosul oștirii lor. 

În sala cea mare a castelului din Blois, regele Filip al VI-lea de Valois, 
cel îndrăzneţ, sta de vorbă cu regina şi cu tovarășii săi de luptă. 

— În sfârşit, oftă din adânc, în sfârşit, pentru un timp cred că am 
scăpat de duşmani. Acum, în răgazul ce-l vom avea, mai scurt sau mai lung, 


trebuie să ne pregătim cu mare grijă şi să pornim spre Crecy, unde suntem 
aşteptaţi de ai noştri de atâta vreme şi cu atâta nerăbdare. Dar, mai înainte 
de asta, trebuie să mulţumim vitejilor care au luptat alături de noi. Unde 
sunt ei? 

— Aici suntem, maiestatea voastră! Se auzi un glas bărbătesc plăcut şi 
pătrunzător. 

În faţa regelui se iviră vreo sută de oşteni români, având în frunte pe 
banul Mărăcine, care înainta surâzător. 

— Dar eu aş dori să văd nu numai căpeteniile, ci şi pe aceia care au 
luptat! Grăi regele. 

— Atâţia am mai rămas, maiestate, din două sute cincizeci de oameni 
câţi am pornit la luptă. Ceilalţi au murit! 

— Cum? Strigă cu adâncă uimire Filip. Cum?! Cu o mână de oameni 
senoria-ta ai putut să faci asemenea minuni de vitejie?! 

— Avem noi meșteşugurile noastre de luptă, maiestate, zâmbi banul 
Mărăcine, care nu se mai ştiu pe alte meleaguri. 

— Dar cine eşti şi de unde vii, voinice? 

— Eu sunt banul Mărăcine, din părţile oltene ale Ţării Românești, 
pământ străjuit de munţii Carpaţi şi scăldat de apele Dunării. 

— Şi cum de vorbeşti aşa de bine limba noastră? 

— Am deprins-o din copilărie de la un preot catolic! 

— Este plăcut pentru mine să aflu asemenea știri, viteazul meu 
prieten! Cum aş putea oare să-ți mulțumesc pentru măreaţa domniei-tale 
faptă? 

Și regele își desprinse spada-i cu mâner de aur de la mijloc, 
întinzându-i-o banului Mărăcine și spunându-i, adânc mişcat: 

— Primeşte în dar, rogu-te, nobile și viteazule Mărăcine, această spadă 
a mea ce nu s-a plecat în fața nimănui niciodată. Și socoteşte-te de astăzi 
înainte printre nobilii mei oșteni şi prieteni! 

— Maiestate, vă mulțumesc din suflet pentru marele și nepreţuitul dar. 
E o aleasă cinste pentru mine să fac parte dintre oştenii Franciei. Eu, însă, 
după ce voi lupta până la ultima biruinţă asupra vrăjmașilor voştri, mă voi 
întoarce cu oamenii ce mi-au mai rămas în ţara mea, unde sunt aşteptat cu 
multă nerăbdare. 

— Fericită țara ce are asemenea fii ca domnia-ta, bane Mărăcine! Grăi 
regele. Și acum spune-ne orice dorinţă ai și pe care ţi-o pot îndeplini, ca să 
fac aceasta cu drag! 


— Mărite rege, spuse de astă dată eu sfială banul Mărăcine, ştiu că la 
curtea maiestăţii voastre se află domniţa Maria de Valois, pe care am 
cunoscut-o în ţara mea acum un an. Sunt tare nerăbdător s-o văd cât mai 
curând! 

Regele se întoarse către regină și aceasta spuse, surâzând cu multă 
gingășie: 

— Maria de Valois face parte dintre doamnele mele de onoare, bane 
Mărăcine! Vei fi condus de îndată la aceea pe care dorești să o vezi. 

Oricât de mare meşter ar fi povestitorul, n-ar putea găsi cuvintele care 
să arate așa cum a fost într-adevăr întâlnirea dintre Maria de Valois şi Vlad 
Mărăcine. 

Când s-au văzut, au rămas mai întâi o clipită ca aiuriţi. Apoi, amândoi 
deodată, ca la o poruncă neauzită și ca duşi de două vijelii, s-au aruncat 
unul în braţele celuilalt, rămânând așa îmbrăţișaţi. Numai lacrimile curgeau 
şiroaie pe obrajii aprinși de atâta dor. 

În sfârşit, Vlad îşi desprinse iubita din braţe, o îndepărtă puţin și-i 
spuse înfiorat de dragoste: 

— Să te văd, iubita mea! Te-ai schimbat mult? 

— Am slăbit de dor! 

— Și eu, nu? 

Fata râse şi răspunse șăgalnic: 

— Pari un flăcăiandru așa, fără barbă! 

— Are să crească precum a fost. 

— Însă îţi sade mai bine aşa! Dar să ne aşezam aici. Am auzit ce ai 
făcut pentru ţara mea și nu știu cum să-ţi mulțumesc! 

— Ce pot dori oare mai mult decât să fii soţia mea? De astă dată nici 
nu mai plec fără tine! 

— Nici eu n-aş. Mai putea îndura despărţirea! Ce vei mai face acum? 

— Aud că se pregătește lupta de la Crecy. Cu oamenii care mi-au mai 
rămas voiesc să vin și de astă dată în ajutorul fraților tăi. Apoi plecăm în 
Ţara Românească! 

— De-abia aştept! Tot timpul numai la asta m-am gândit. Are să-mi 
placă atât de mult! Dacă era după mine, aş fi rămas de atunci acolo pentru 
totdeauna! 

— Ştiu. Şi tu nici nu cunoşti încă frumuseţile Craiovei, grădinile ei 
uriașe, lacul din jurul ei, bogăţiile din munţii Olteniei! 

— Am să le cunosc! Numai... Şi Maria se opri 


— Numai ce? 

— Numai... Caută, dragul meu, să nu ţi se întâmple ceva, că n-aş 
putea să mai îndur nimic rău şi ar fi prea trist să-mi sfârșesc viaţa din 
această pricină. 

— Am să te ascult. Dar, ca şi odinioară, îţi spun şi acum: ar fi peste 
putinţă să nu iau parte și eu la bătălia ce se va da la Crecy. Oltenii mei abia 
aşteaptă. Şi apoi, pentru mormântul unui oştean căzut în luptă se găsesc 
destule flori şi aici în Francia, ca şi în Ţara Românească. 

Dar ziua bătăliei de la Crecy sosi mai repede decât o așteptau francii. 
Anglii, îndârjiți la culme că pierduseră bătălia de lângă pădurea de la Blois, 
porniră din nou la atac, punând în luptă toată oștirea ce se afla pe pământul 
Franciei. Și lupta s-a dat acum pe viaţă şi pe moarte. Francii au fost 
copleșiți de numărul mult mai mare al anglilor și mai cu seamă de puștile 
lor aruncătoare de flăcări, care făceau prăpăd. Cu tot ajutorul românilor, 
începură să dea înapoi. Ca să-și îmbărbăteze ostașii, regele Filip cel 
îndrăzneţ făcea minuni de vitejie, secerându-și vrăjmașii şi semănând 
moartea pe unde trecea pe calul său alb și luminos ca zorii zilei. 

Înverşunaţi că le face asemenea grele pierderi, anglii lăsară totul la 
pământ și se hotărâră să isprăvească cu viteazul rege: să-l piardă sau să-l 
prindă. Şi, cu spadele înălțate, porniră asupra lui. Deodată, regele, despărțit 
cu dibăcie de oamenii săi, se văzu înconjurat de trei oșteni vrăjmași. Fără 
să-şi piardă cumpătul, Filip îşi struni calul, strângând frâul amarnic. 
Frumosul armăsar alb se ridică în două picioare și Filip se înălță deodată în 
scări, făcând roată cu spada în jurul lui şi lovind de moarte pe doi dintre 
duşmani. 

Dar alţii le luară locul. Încolţit de astă dată, regele se simţi pierdut. Și 
în aceeaşi clipită, din cumplita învălmăşeală se auziră deodată două strigăte 
înspăimântătoare de luptă într-o limbă necunoscută de el: „Pe ei, copii!” şi 
din grămadă se desprinseră doi călăreţi: unul uriaș și altul ca un copil pe 
lângă acesta, care se năpustiră ca fulgerul asupra anglilor ce săriseră pe 
rege. În această scurtă luptă cel tânăr fu rănit şi, cu umărul drept despicat, se 
prăvăli de pe cal. Furia uriașului nu mai cunoscu margini. Ghioaga în mâna 
lui părea dusă de vânt. Anglii picară în jurul lui ca spicele secerate. Şi când 
totuși un ostaş dușman fu gata să-l străpungă pe rege, uriașul se aruncă 
asupra lui şi prinzându-l în braţe îl strivi de pământ ca pe o muscă. Regele 
era scăpat, înconjurat îndată de franci, aceștia-l scoaseră cu sila din luptă. 


Apoi uriașul îl căută pe tânărul său tovarăș, îl luă pe umăr și fugi cu el 
la adăpost. 

Bătălia de la Crecy fu pierdută de francii care se retraseră cu moartea 
în suflet însoțit de ostașii săi și de românii rămași după groaznica 
înfrângere. Philip de Valois sosi la castelul său din Broye sfârșit de 
osteneală. Aci bătu cu greu în marea poartă şi răspunse sfârşit de osteneală 
şi întristare și cu lacrimi în ochi la întrebarea oştenilor de pază: 

— Cine e? 

— Deschideţi, deschideţi, e nefericitul rege al Franciei! 

De astă dată, banul Mărăcine, sau cum îi spuneau acum francii, 
marchizul de Ronsard, s-a înapoiat din lupta de la Crecy cu umărul drept 
despicat. Nici nu se mai putea ţine pe picioare; a fost adus pe targa. 

Maria era palidă ca o moartă; dar, deşi zdrobită de durere, se stăpânea 
şi, alături de medicul regelui; care fusese trimis în cea mai mare grabă, 
căuta să-şi încurajeze iubitul. 

Când banul Mărăcine deschise ochii din ameţeala ce-l cuprinsese și-i 
pironi asupra ei fără să rostească un cuvânt, Maria îi luă mâna și-l mustră 
dulce: 

— Aşa te-ai cruțat, Vlade? 

— Sunt eu destul de mâhnit că în această luptă l-am pierdut pe fratele 
meu Răduţu. Şi viaţa regelui țării tale a fost în mare primejdie! 

— Dar viaţa ta are pentru mine mai mult preţ! 

— lată că am păstrat-o şi pe a mea! 

— Dar cum ești! Și când oare ai să mai fii precum ai fost? 

Vlad îi strânse mâna cu dragoste și-i răspunse, încercând să 
zâmbească: 

— Când am să mă vindec! 

Dar rana viteazului marchiz de Ronsard, care era adâncă, se vindecă 
tare greu şi lăsă urme. Anevoie putea să se urce pe cal şi atunci abia dacă 
dădea un scurt ocol prin curtea castelului său, pe care i-l dăruise regele Filip 
în ţinutul Loarei. Obosea repede şi rana îl durea groaznic la fiece mișcare 
oricât de mica. 

Cei câţiva oameni ce-i mai rămăseseră din luptă îl aşteptară un timp cu 
răbdare. Apoi, văzând că marchizul se înzdrăveneşte cu greu, veniră într-o 
zi la el, în frunte cu Măciucă şi spuseră cu sfială: 

— Măria-ta, ne roade dorul de ţară mai puternic ca orice! 

— Şi pe mine nu? Aşa credeţi voi? 


— Dar ce ne facem, măria-ta! Noi trebuie să plecăm! Și aşa am stat 
prea mult în Francia! Că de n-am pierit aci, în bătălie, apoi pierim de dorul 
țării. Nu mai putem și pace! 

— Şi ce doriţi de la mine? 

— Să ne îngădui să plecăm fără măria-ta. Şi când vei putea călări sau 
merge într-o caleașca vii şi măria-ta! 

— Ah, oftă banul Mărăcine, iubiții mei frați de arme, voi faceți să-mi 
sângere astăzi sufletul mai rău decât rănile ce le port încă în mine. Cum aș 
zbura și eu în ţară, dar de m-aş încumeta să pornesc, cred că n-aş mai 
ajunge. M-aş stinge pe drum. Nu vreau să vă arăt cât de rău şi de slăbit mă 
simt! 

— Se cunoaște, măria-ta! Oricâtă dibăcie ai folosi ca să ne ascunzi 
asta, tot se cunoaște! 

Banul oftă din nou şi mai adânc şi spuse cu lacrimi în ochi: 

— Mergeţi dar singuri, dragii mei! Și înainte de a pleca, voiesc să vă 
dau o carte pentru măria-sa Basarab vodă, cel de al doilea părinte iubit al 
meu după taica! 

— Să trăiești, măria-ta! Strigară oltenii. Mâine, în zori, pomim spre 
Ţara Românească. Scrie dară cartea către vodă. Și să ştii că te aşteptăm să 
vii sănătos! 

Și Măciucă, din înălțimea staturii sale, se plecă spre banul Mărăcine, îi 
luă mâna dreaptă uşor şi i-o sărută cu multă grijă, de teamă să nu-l doară 
cumva. lar când oştenii plecară împreună cu bunul său tovarăș de luptă de-a 
lungul atâtor ani, Măciucă se mai întoarse o dată către viteazul ban 
Mărăcine. Îl văzu zguduit de plâns şi cu lacrimile şiroaie pe obrajii palizi şi 
supți de suferinţă. 


SFÂRȘIT 


